**PASLAUGŲ TEIKIMO SUTARTIES BENDROJI DALIS**

1. **SUTARTIES SĄVOKOS**

**Asmenys**

* 1. **Įgaliojusi organizacija** – juridinis asmuo, kuris vadovaujantis Lietuvos Respublikos viešųjų pirkimų įstatymo 83 straipsnio arba atitinkamai Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 91 straipsnio nuostatomis arba kitais pagrindais įgaliojo Perkančiąją organizaciją procedūroms bei kitoms su Pirkimu susijusioms procedūroms iki Pirkimo sutarties atlikti.
  2. **Paslaugų teikėjas** – asmuo ar asmenų grupė, nurodytas (-a) šios Sutarties SD, teikiantis (-i) Sutartyje nurodytas Paslaugas Klientui.
  3. **Perkančioji organizacija** – Kliento tinkamai įgaliotas juridinis asmuo Kliento vardu ir interesais organizuojantis ir vykdantis viešojo pirkimo procedūras.
  4. **Klientas** – Sutarties SD nurodytas juridinis asmuo (Įgaliojusi organizacija), perkantis Sutarties SD nurodytas Paslaugas.
  5. **Subteikėjas** – Paslaugų teikėjo pasitelktas juridinis arba fizinis asmuo, kuris pagal galiojantį tarpusavio sandorį su Paslaugų teikėju, Paslaugų teikėjo pasitelkiamas atlikti Sutartyje nurodytų Prekių tiekimą ar tam tikras konkrečias su Prekių tiekimu, montavimu, diegimu, paleidimu ar kt. susijusias funkcijas.
  6. **Šalis** – Klientas arba Paslaugų teikėjas, kiekvienas atskirai. **Šalys** – Klientas ir Paslaugų teikėjas abu kartu.
  7. **Trečioji šalis** – bet kuris kitas fizinis arba juridinis asmuo, kuris nėra šios Sutarties Šalis.

**Bendrosios sąvokos**

* 1. **Bendra sutarties kaina** – Sutarties SD nurodyta bendra visų šios Sutarties galiojimo laikotarpiu teikiamų Paslaugų kaina, kuri negali būti viršyta Sutarties galiojimo laikotarpiu.
  2. **Nuolaida** – Paslaugų teikėjo Pasiūlyme nurodyta nuolaida, kuri nekeičiama ir taikoma perkamoms Paslaugoms visą Sutarties galiojimo laikotarpį (jei Sutarties SD nenustatyta kitaip).
  3. **Paslaugos** – Sutarties SD nurodytos Paslaugos, taip pat Sutartyje numatytas tam tikrų Prekių pristatymas ir (ar) instaliavimas, ir (ar) įdiegimas ar kt.
  4. **Paslaugų kaina/Paslaugų įkainis** – Paslaugų kaina Sutartyje gali būti naudojama kaip sąvoka, apibrėžianti Paslaugų kainą, atskiros paslaugų grupės kainą ar atskirą Paslaugų įkainį ir kuri nustatyta Sutartyje ar (ir) Sutarties prieduose. Paslaugų kaina (įskaitant visus įkainius), nurodyta Sutarties SD, negali būti keičiama (išskyrus atvejus, kai Paslaugų kaina mažinama, tokiu atveju sumažintos Paslaugų kainos nurodomos Sutartyje) visą Sutarties galiojimo laikotarpį.
  5. **Paslaugų trūkumai** – perdavimo priėmimo metu ar (ir) Paslaugų kokybės garantijos termino galiojimo metu Kliento ar (ir) trečiųjų asmenų nustatyti Paslaugų kokybės neatitikimai Pirkimo dokumentų ar (ir) teisės aktų reikalavimams, paslėpti defektai, klaidos, veiklos sutrikimai ar pan., dėl kurių Paslaugų rezultato nebūtų galima naudoti tam tikslui, kuriam Klientas jas (Paslaugas) ketino naudoti arba dėl kurių Paslaugų naudingumas sumažėtų taip, kad Klientas, apie tuos trūkumus žinodamas, arba apskritai nebūtų tų Paslaugos pirkęs, arba nebūtų už Paslaugas mokėjęs tokio dydžio kainą.
  6. **Pirkimas** – Perkančiosios organizacijos organizuotas viešasis pirkimas, siekiant sudaryti Paslaugų teikimo sutartį.
  7. **Prekės** – Techninėje specifikacijoje ir (ar) Sutartyje nurodytos prekės, kurių tiekimo tvarka, įkainiai, kokybės reikalavimai nustatomi Techninėje specifikacijoje ir (ar) Sutarties SD ir atitinkamuose teisės aktuose, reglamentuojančiuose tokio pobūdžio prekių tiekimo tvarką, kokybės, saugos ir kitus reikalavimus. Taip pat Prekėms, jei tokios perkamos pagal Sutartį, *mutatis mutandis* taikomos visos šios Sutarties nuostatos.

**Dokumentai**

* 1. **Aktas** – Paslaugų perdavimo – priėmimo metu ir (ar) Prekių perdavimo – priėmimo ir (ar) jų dalies perdavimo – priėmimo metu Šalių pasirašomas dokumentas, patvirtintas Šalių parašais, kuriuo Klientas patvirtina, kad Paslaugos ir (ar) Prekės yra priimtos, jei Sutartyje nėra numatyta kita Paslaugų ir (ar) Prekių perdavimo – priėmimo ir Akto pasirašymo tvarka.
  2. **Įstatymas –** atitinkamai Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas (aktuali redakcija), kuris taikomas komunaliniam sektoriui, arba Lietuvos Respublikos viešųjų pirkimų įstatymas (aktuali redakcija), kuris taikomas klasikiniam sektoriui.
  3. **Kvietimas sudaryti Sutartį** – Paslaugų teikėjui pateiktas pranešimas, kuriuo Paslaugų teikėjas kviečiamas pasirašyti Sutartį ir informuojamas apie terminą skirtą Sutarties sudarymui.
  4. **Pasiūlymas** – Perkančiajai organizacijai vykdant Pirkimo procedūras, Paslaugų teikėjo pateiktų dokumentų visuma Paslaugoms pagal šią Sutartį teikti.
  5. **Pirkimo sąlygos** – Perkančiosios organizacijos vykdytų Pirkimo procedūrų metu pateiktų dokumentų visuma, kuriais vadovaujantis Paslaugų teikėjas pateikė pasiūlymą.
  6. **Pranešimas** – Paslaugų teikėjui siunčiami pranešimai, paklausimai, pretenzijos ir kt., kurie laikomi tinkamai išsiųstais ir gautais po 24 (dvidešimt keturių) valandų nuo išsiuntimo, jei pranešimai išsiųsti Sutarties SD (jei Sutartyje kontaktai nėra patikslinti) nurodytu Paslaugų teikėjo elektroniniu paštu ar kitu būdu. Jei pranešimas siunčiamas registruotu paštu, jis laikomas tinkamai išsiųstas ir gautas po 5 (penkių) darbo dienų nuo išsiuntimo.
  7. **Raštu** – reiškia bet kokio pranešimo, paklausimo, pretenzijos, užsakymo ar kt. išsiuntimas elektroniniu paštu, registruotu paštu, faksu, CVP IS priemonėmis ar tiesiogiai įteikiamas interesantui, Šalies Sutarties SD nurodytais kontaktais (jei Sutartyje kontaktai nėra patikslinti).
  8. **Sąskaita** – Paslaugų teikėjui pateikiama PVM sąskaita faktūra apmokėjimui ar kita sąskaita faktūra ir (ar) mokėjimo dokumentas (jeigu Paslaugų teikėjas nėra PVM mokėtojas), už Paslaugų teikėjo tinkamai, kokybiškai ir laiku suteiktas Paslaugas ar (ir) patiektas Prekes. Sąskaita apmokėjimui turi būti pateikiama naudojantis elektronine paslauga „E. sąskaita“ (elektroninės paslaugos „E. sąskaita“ svetainė pasiekiama adresu [www.esaskaita.eu](http://www.esaskaita.eu))per 5 (penkias) darbo dienas arba kitą Šalių sutartą terminą nuo Akto pasirašymo dienos.
  9. **Sąskaitos gavimo diena** – Sąskaitos pateikimo naudojantis elektronine paslauga „E. sąskaita“ data.
  10. **Sutartis** – ši Sutartis, susidedanti iš Sutarties BD 2.1 punkte išvardintų dokumentų.
  11. **Sutarties BD** – šis dokumentas, kuris yra sudėtinė ir neatskiriama Sutarties dalis, nustatanti standartines Sutarties nuostatas bei standartines Kliento ir Paslaugų teikėjo teises, pareigas bei atsakomybę.
  12. **Sutarties SD** – Sutarties specialioji dalis, kurioje aptariamas Sutarties objektas, Paslaugų apimtis ir kaina bei įkainiai (jei taikomi), Paslaugų suteikimo terminai bei kitos Šalių sutartos sąlygos.
  13. **Techninė specifikacija** – dokumentas, kuriame nustatyti Paslaugų techniniai, kokybės ir kiti reikalavimai.
  14. **Teisės aktai** – reiškia Lietuvos Respublikos teisės aktus ir tarptautines sutartis, Europos Sąjungos teisės aktus ar bet kokios trečiosios šalies viešosios valdžios individualaus ar norminio pobūdžio potvarkius, kurie, nepriklausomai nuo jų teisinės galios ir (arba) jurisdikcijos, saisto bet kurią Šalį ir (arba) turi įtakos šios Sutarties vykdymui bei Kliento vidaus teisės aktus, su kuriais Paslaugų teikėjas buvo supažindintas.
  15. **Užsakymas** – Kliento Paslaugų teikėjui teikiamas užsakymas dėl Paslaugų teikimo ir Prekių tiekimo (jei tokios tiekiamos pagal Sutartį). Užsakymas siunčiamas Sutarties SD Priede Nr. 1 nurodytais Šalių kontaktais ir laikomas gautu, pristatymo dieną, bet ne vėliau kaip po 5 darbo dienų nuo Užsakymo išsiuntimo paštu dienos ar Užsakymo išsiuntimo elektroniniu paštu ar faksu dieną, jei Užsakymas išsiunčiamas elektroniniu paštu arba faksu.

**Datos ir terminai**

* 1. **Diena** – jei šios Sutarties dokumentai nenustato kitaip, ši sąvoka reiškia kalendorinę dieną.
  2. **Darbo diena** – jei šios Sutarties dokumentai nenustato kitaip, ši sąvoka reiškia darbo dieną Lietuvos Respublikoje.
  3. **Metai** – jei šioje Sutartyje nenustatyta kitaip, ši sąvoka reiškia 365 dienų laikotarpį.
  4. **Sutarties įsigaliojimo diena** – Sutarties pasirašymo diena arba kita Sutarties SD nurodyta Sutarties įsigaliojimo data.

1. **SUTARTIES ĮSIGALIOJIMAS, STRUKTŪRA IR AIŠKINIMAS**
   1. Ši Sutartis yra vientisas ir nedalomas dokumentas, kurią sudaro visi toliau išvardinti dokumentai. Sutarties aiškinimo ir taikymo tikslais nustatoma tokia Sutarties dokumentų pirmenybės tvarka:
      1. Techninė specifikacija (su priedais, jei jie pridedami);
      2. Sutarties SD (su priedais, jei jie pridedami);
      3. Sutarties BD;
      4. Kvietimas sudaryti Sutartį;
      5. Paslaugų teikėjo galutinis Pasiūlymas;
      6. Šalių derybų protokolai, sudaryti vykdant Pirkimo procedūras ir Paslaugų teikėjo patikslintas pasiūlymas, jei tokie dokumentai buvo sudaryti;
      7. Kliento arba Perkančiosios organizacijos sudaryti Pirkimo dokumentų paaiškinimai ir patikslinimai, jei tokie buvo pateikti;
      8. Pirkimo sąlygos;
      9. Kliento arba Perkančiosios organizacijos sudarytos kvietimo pateikti paraiškas su kvalifikaciją patvirtinančiais dokumentais sąlygos, jei ši Sutartis sudaryta Klientui įvykdžius Pirkimo, kurio vertė yra ne mažesnė negu yra nustatyta tarptautinio pirkimo vertės riba, procedūras;
      10. Paslaugų teikėjo pirminis Pasiūlymas;
      11. Paslaugų teikėjo paraiška su kvalifikaciją patvirtinančiais dokumentais, jei ši Sutartis sudaryta Perkančiajai organizacijai įvykdžius Pirkimo, kurio vertė yra ne mažesnė negu yra nustatyta tarptautinio pirkimo vertės riba, procedūras.
   2. Jei Sutarties dokumentuose yra neaiškumų, neatitikimų ar prieštaravimų, taisyklės, nustatytos aukštesnės galios Sutarties dokumente, visuomet yra laikomos pakeičiančiomis žemesnės galios Sutarties dokumente nustatytas analogiškas taisykles nuo Sutarties įsigaliojimo dienos.
   3. Sutarčiai taikoma ir ji aiškinama pagal Lietuvos Respublikos teisę. Visoms teisėms ir įsipareigojimams pagal Sutartį yra taikomi Lietuvos Respublikos teisės aktai.
   4. Jei Sutarties dokumentai nenustato kitaip, Sutarties tekstas turi būti suprantamas taikant šias pagrindines aiškinimo taisykles:
      1. žodžiai, žymintys konkrečią asmens lytį, reiškia bet kurią lytį;
      2. žodžiai, žymintys vienaskaitą reiškia ir daugiskaitą, žodžiai, žymintys daugiskaitą reiškia ir vienaskaitą;
      3. žodžiai „susitarti“, „susitarė“, „susitarimas“ visuomet reiškia, kad atitinkamas susitarimas Šalių turi būti įformintas raštu;
      4. „raštu“ reiškia visas šios Sutarties dokumentuose nustatytas taisykles, taip pat bet kurios Šalies sudarytus popierinius ir (arba) elektroninius dokumentus bei bet kokius Sutartyje nurodytomis komunikacijos priemonėmis kitai Šaliai pateiktus pranešimus.
   5. Visos šioje Sutartyje vartojamos sąvokos ir terminai turi bendrinę reikšmę arba artimiausią Sutarties pobūdžiui specialiąją reikšmę, jei Sutartyje nėra nustatyta ir paaiškinta kitokia jų reikšmė.
2. **SUTARTIES OBJEKTAS**
   1. Šios Sutarties objektas yra Paslaugos, nurodytos Sutarties SD ir aprašytos Techninėje specifikacijoje.
   2. Šios Sutarties pagrindu, teikiant Paslaugas, gali būti tiekiamos ir Prekės (jei numatyta Techninėje specifikacijoje), kurių pavadinimas, kiekis (jei taikoma), įkainiai, kokybės, saugos ir kiti reikalavimai nurodyti Techninėje specifikacijoje ir (ar) Sutartyje. Papildomai Prekėms taikomi teisės aktų, reglamentuojančių tokio pobūdžio Prekių tiekimo, saugos, kokybės standartus, reikalavimai bei visos Sutarties sąlygos.
   3. Pagal šią Sutartį Paslaugos teikiamos išskirtinai Kliento naudai ir jo interesais.
3. **PASLAUGŲ APIMTIS IR KAINA**
   1. Sutarties SD apibrėžiama Klientui teikiamų Paslaugų apimtis.
   2. Paslaugų kaina ir Paslaugų įkainiai (jei taikoma) pateikiama Sutarties SD.
   3. Paslaugų kaina negali būti keičiama, išskyrus jei toks keitimas aiškiai nustatytas su peržiūros procedūra Sutartyje ir (ar) Paslaugų kaina mažinama rašytiniu Šalių susitarimu. Jei nustatyta fiksuoto įkainio ar fiksuoto įkainio su peržiūra kainodara, tai Paslaugų ir (ar) Prekių neišpirkimas visai Sutarties kainai nelaikomas Sutarties kainos mažinimu.
   4. Paslaugų teikėjas į Paslaugų kainą yra įskaičiavęs visas su Paslaugų teikimu susijusias išlaidas, visus mokesčius, įskaitant PVM, bet neapsiribojant:
      1. išlaidas, susijusias su Sutarties vykdymu (transportavimo, pakavimo, tranzito, tikrinimo, draudimo, pristatytų Prekių surinkimo vietoje ir (arba) paleidimo ir (arba) šių darbų priežiūros išlaidas);
      2. Paslaugų išlaidas, taip pat išlaidas, susijusias su darbo jėga bei Kliento konsultavimu visą Sutarties galiojimo laikotarpį;
      3. Paslaugų ir (ar) Prekių kokybės garantijos, įskaitant nemokamą garantinį aptarnavimą per visą kokybės garantijos terminą (toliau – Garantinis terminas) išlaidas, įskaitant visas patirtas Paslaugų teikėjo išlaidas dėl Garantinio termino galiojimo metu naudojamų medžiagų, transporto, personalo ir kt. (jei Sutarties SD nustatomas garantinis terminas);
      4. apsirūpinimo įrankiais, reikalingais Paslaugoms teikti, išlaidas (jei taikoma);
      5. visas su dokumentų, numatytų Techninėje specifikacijoje, rengimu, derinimu ir pateikimu susijusias išlaidas;
      6. įsisteigimo Lietuvos Respublikoje išlaidas (jei tai reikalinga Paslaugų teikimui užtikrinti), arba su laisvo paslaugų judėjimo teisės įgyvendinimu susijusias išlaidas (teisės pripažinimo dokumentų, patvirtinimų gavimo iš kompetentingų Lietuvos Respublikos institucijų ir (arba) profesinių bendrijų išlaidas ir kita);
      7. šios Sutarties sudarymo ir vykdymo išlaidas, įskaitant išlaidas, susijusias su priverstiniu Sutarties vykdymu;
      8. visas tiesiogines ir netiesiogines išlaidas, susijusias su Paslaugų teikimu bei bet kokių Paslaugų, reikalingų Paslaugoms teikti, kuriuos Paslaugų teikėjas, būdamas savo srities specialistu, turėjo ir galėjo numatyti, jei būtų buvęs pakankamai rūpestingas ir tinkamai atsižvelgęs į aplinkybę, kad Klientas siekia, jog Paslaugų teikėjas Paslaugas teiktų, kartu atlikdamas ir susijusias Paslaugas, kaina;
      9. kitas su Paslaugų teikimu susijusias išlaidas.
   5. Visi mokėjimai ir atsiskaitymai pagal Sutartį vykdomi Lietuvos Respublikos nacionaline valiuta – eurais.
4. **MOKĖJIMAI, PINIGINĖS PRIEVOLĖS IR SULAIKYMAI**
   1. Klientas sumoka Paslaugų teikėjui už faktiškai suteiktas Paslaugas per Sutarties SD nustatytą terminą.
   2. Paslaugų teikėjas, pateikdamas Sąskaitą ir Aktą, nurodo Sutarties datą ir numerį bei aiškiai detalizuoja, kokios konkrečios Paslaugos buvo suteiktos. Jeigu tai reikalinga pagal kitas šios Sutarties nuostatas, gali būti nurodomas ir investicinio projekto numeris. Paslaugų teikėjas pateikiamoje Sąskaitoje papildomai turi nurodyti Sutarties SD nurodyto Kliento už Sutarties vykdymą atsakingo asmens vardą, pavardę ir kontaktinį telefono numerį.
   3. Paslaugų teikėjas Sąskaitas turės pateikti naudodamasis elektronine paslauga „E. sąskaita“ (elektroninės paslaugos „E. sąskaita“ svetainė pasiekiama adresu [*www.esaskaita.eu*](http://www.esaskaita.eu)) Įstatymo ir kitų teisės aktų nustatyta tvarka.
   4. Jei Paslaugų teikėjui pagal Sutartį yra priskaičiuotos netesybos, Kliento už Paslaugas mokėtina suma mažinama priskaičiuotų netesybų suma. Taip pat Klientas turi teisę priskaičiuotas netesybas išskaičiuoti iš bet kokių Paslaugų teikėjui atliekamų mokėjimų teisės aktų nustatyta tvarka, pranešant Paslaugų teikėjui raštu apie tokių netesybų įskaitymą.
   5. Šalys susitaria taikyti tokią Kliento mokėjimų, atliekamų pagal šią Sutartį, įskaitymo tvarką:
      1. pirmąja eile yra įskaitomi Paslaugų teikėjo reikalavimai, susiję su mokėjimo prievolių už pagal šią Sutartį suteiktas Paslaugas įvykdymu;
      2. antrąja eile yra įskaitomi Paslaugų teikėjo reikalavimai, susiję su netesybų arba nuostolių pagal šią Sutartį atlyginimu;
      3. trečiąja eile yra įskaitomos kitos Kliento Paslaugų teikėjui mokėtinos sumos (jei tokių yra).
   6. Jei mokėjimai pagal šią Sutartį yra tarptautiniai, taikoma SHA atsiskaitymų schema (mokančioji Šalis sumoka banko mokesčius už tarptautinį mokėjimo nurodymą, o užsienio bankų mokesčius sumoka mokėjimą priimanti Šalis).
   7. Klientas turi teisę sulaikyti apmokėjimą Paslaugų teikėjui, jei Paslaugų teikėjas laiku nevykdo įsipareigojimų pagal šią Sutartį ar pažeidžia bent vieną Sutartyje nustatytą Paslaugų teikėjo įsipareigojimą. Mokėjimai sustabdomi laikotarpiui iki Paslaugų teikėjas panaikins visus Sutarties vykdymo pažeidimus/trūkumus.
   8. Klientas, nesant apmokėjimo sulaikymo pagrindų, nesumokėjęs Paslaugų teikėjui už suteiktas Paslaugas per Sutarties SD nurodytą terminą, Paslaugų teikėjui pareikalavus, moka 0,05 procento nuo laiku nesumokėtos sumos dydžio delspinigius už kiekvieną uždelstą dieną.
5. **PASLAUGŲ KAINOS PERSKAIČIAVIMAS**
   1. Paslaugų teikėjas prisiima visą riziką dėl to, kad ne nuo Kliento priklausančių aplinkybių padidės su Sutarties vykdymu susijusios išlaidos ir Paslaugų teikėjui Sutarties vykdymas taps sudėtingesnis (Paslaugų teikėjui padidės įsipareigojimų vykdymo kaina). Bendra Sutarties kaina jokiais atvejais nebus keičiama (išskyrus jei Sutartyje aiškiai numatytas perskaičiavimas ar kaina mažinama). Įsipareigojimų vykdymo kainos padidėjimas nesuteikia Paslaugų teikėjui teisės sustabdyti Sutarties vykdymo ar atsisakyti Sutarties šiuo pagrindu. Tai būtų laikoma esminiu Sutarties pažeidimu iš Paslaugų teikėjo pusės.
   2. PVM bus apskaičiuojamas ir sumokamas prievolės apskaičiuoti PVM atsiradimo metu galiojančių teisės aktų nustatyta tvarka. Pasikeitus Lietuvos Respublikoje galiojančiuose teisės aktuose numatytam PVM tarifui, Sutartyje numatyta Paslaugų kaina (neįskaitant PVM) nesikeičia, o bendra Paslaugų kaina yra perskaičiuojama atitinkamai pasikeitusio PVM tarifo dydžiui. PVM tarifo pasikeitimo rizika priskiriama Klientui.
6. **KVALIFIKACINIAI REIKALAVIMAI**
   1. Jei Pirkimo dokumentuose keliami kvalifikacijos reikalavimai Paslaugų teikėjo pasitelktam (-iems) specialistui (-ams), tai Paslaugų teikėjas privalo užtikrinti, kad lygiavertė Paslaugų teikėjo ir (ar) jo specialisto (-ų) kvalifikacija būtų užtikrinama visą Sutarties galiojimo laikotarpį.
   2. Paslaugų teikėjas turi teisę pakeisti Pasiūlyme nurodytą Paslaugų teikėjo specialistą, kuriam buvo keliami kvalifikacijos reikalavimai Pirkimo dokumentuose tik esant visoms šioms sąlygoms: (i) Paslaugų teikėjas ne vėliau kaip prieš 10 (dešimt) kalendorinių dienų iki pageidaujamos specialisto pakeitimo datos (prašymo teikimo terminas gali būti trumpesnis tik planuojamo keisti specialisto ligos ar mirties atveju) pateikia Klientui motyvuotą rašytinį prašymą pakeisti specialistą; (ii) prašyme Paslaugų teikėjas nurodo kitą specialistą, kurį siūlo vietoj keičiamo Pirkimo metu Pasiūlyme nurodyto specialisto; (iii) kartu su prašymu Paslaugų teikėjas pateikia visus dokumentus, pagrindžiančius naujo specialisto atitikimą Pirkimo dokumentuose įvardintai personalo kvalifikacijai; (iv) Paslaugų teikėjas gauna raštišką Kliento sutikimą pakeisti specialistą Paslaugų teikėjo nurodytu nauju specialistu. Atsakymą Klientas įsipareigoja pateikti ne vėliau kaip per 10 (dešimt) kalendorinių dienų nuo šiame punkte nurodytų dokumentų gavimo iš Paslaugų teikėjo dienos. Siekiant išvengti bet kokių abejonių, Šalys susitaria, kad Šalims įvykdžius visas šiame punkte nurodytas sąlygas, atskiras susitarimas dėl Sutarties pakeitimo nebus sudaromas, o Šalių viena kitai pateikti šiame punkte nurodyti dokumentai yra laikomi neatskiriama Sutarties dalimi.
   3. Paslaugų teikėjas, Klientui pareikalavus, per Kliento nustatytą terminą privalo pateikti pakankamus įrodymus, jog jis turi visus pagal teisės aktų reikalavimus būtinus Paslaugų teikimui Lietuvos Respublikoje leidimus, atestatus, licencijas ir (arba) kitus teisės aktų nustatytus reikalavimus atitinkančius dokumentus arba kitus dokumentus, Paslaugų teikėjo vidaus tvarkas, aprašus ir kitą dokumentaciją, kuri buvo nurodyta Pirkimo dokumentuose kaip privaloma arba kurios patikrinimo poreikis kilo Sutarties vykdymo metu.
   4. Už šio Sutarties BD 7 skyriuje nurodyto reikalavimo pažeidimą (už kiekvieną), Paslaugų teikėjas, Klientui pareikalavus, moka Sutarties BD 18.4. punkte nustatyto dydžio baudą už kiekvieną atvejį ir privalo nedelsiant (ne vėliau kaip per 5 darbo dienas) pašalinti pažeidimą.
7. **PASLAUGŲ KOKYBĖ**
   1. Paslaugų kokybei keliami reikalavimai apibrėžiami Sutartyje bei Paslaugų kokybę, teikimą, aplinkosaugą ar (ir) saugą reglamentuojančiuose teisės aktuose. Jei Sutartyje nenumatyti konkretūs kokybės, teikimo, aplinkosaugos, saugos reikalavimai, tai teikiamų Paslaugų kokybė turi atitikti teisės aktų keliamus reikalavimus bei įprastai tokios rūšies Paslaugoms keliamus kokybės, techninius ir funkcinius standartus bei kitas sąlygas.
   2. Paslaugų Garantinis terminas nustatomas Sutarties SD ir pradedamas skaičiuoti nuo Paslaugų ar jų dalies perdavimo Klientui, t. y. Akto pasirašymo dienos. Jei Garantinis terminas nenustatytas, tai neapriboja Paslaugų teikėjo teisės per protingą terminą nuo Paslaugų priėmimo momento pareikšti reikalavimus Paslaugų teikėjui dėl paslėptų Paslaugų rezultato trūkumų, kurių Klientas negalėjo nustatyti Paslaugų priėmimo metu.
   3. Paslaugų teikėjas, pasirašydamas Sutartį, garantuoja, kad Paslaugų teikėjo teikiamos Paslaugos yra kokybiškos, atitinka visus Sutarties, Techninės specifikacijos bei teisės aktų reikalavimus, tinkamos naudoti pagal jų tikslinę paskirtį, be paslėptų trūkumų.
   4. Preziumuojama, kad Paslaugų teikėjas materialiai atsako už visus Paslaugų trūkumus, paaiškėjusius Paslaugų perdavimo – priėmimo metu ar (ir) Garantinio termino galiojimo metu, jeigu neįrodo, kad Paslaugų trūkumai atsirado ne dėl Paslaugų teikėjo kaltės ar aplaidaus jo sutartinių įsipareigojimų vykdymo.
   5. Jei Paslaugų trūkumai pastebimi iki Paslaugų perdavimo ar (ir) Paslaugų perdavimo - priėmimo metu, Klientas turi teisę nepriimti Paslaugų. Apie pastebėtus Paslaugų trūkumus yra pažymima Akte, nurodant priimto sprendimo motyvus. Paslaugų trūkumai šalinami Paslaugų teikėjo lėšomis Sutarties SD nustatytais terminais.
   6. Jei Paslaugų trūkumai pastebimi po Akto pasirašymo per Sutartyje nustatytą Garantinį terminą ar kitą protingą terminą (jei Garantinis terminas nenustatytas), Klientas raštu informuoja apie tai Paslaugų teikėją, nurodydamas, kad Paslaugų teikėjas per Sutartyje nustatytą terminą nuo Kliento pranešimo apie trūkumų nustatymą išsiuntimo dienos privalo savo jėgomis ir lėšomis pašalinti trūkumus.
   7. Paslaugų teikėjas privalo per Sutartyje nustatytą terminą savo sąskaita pašalinti visus Paslaugų perdavimo - priėmimo metu ir (ar) Garantinio laikotarpio metu (ar jei Garantinis terminas nenustatytas, tai per protingą terminą nuo Paslaugų priėmimo) pastebėtus Paslaugų trūkumus, jei neįrodo, kad trūkumai atsirado dėl Kliento kaltės.
   8. Paslaugų teikėjui per Sutartyje nustatytą terminą nepašalinus Paslaugų trūkumų, Paslaugų teikėjas, Klientui pareikalavus, moka Klientui Sutartyje nustatyto dydžio netesybas bei atlygina Kliento dėl to patirtus tiesioginius nuostolius tiek, kiek jų nepadengia netesybos.
   9. Paslaugų teikėjui per Sutartyje nustatytą terminą nepašalinus Paslaugų trūkumų, ir kai dėl tokių trūkumų Klientas negali naudotis Paslaugomis pagal jų paskirtį ir (ar) įsigijimo tikslą, Klientas turi teisę pašalinti trūkumus savo jėgomis arba pasitelkdamas trečiuosius asmenis, o Paslaugų teikėjas tokiu atveju įsipareigoja per 10 (dešimt) kalendorinių dienų apmokėti Kliento patirtas trūkumų šalinimo išlaidas pagal Kliento pateiktą sąskaitą faktūrą ar kitą lygiavertį dokumentą. Šalys susitaria, kad tokiu atveju minimaliomis Kliento išlaidomis bus laikoma suma lygi 20,00 eurų (dvidešimt eurų 00 ct) už kiekvieną šiame punkte nurodytą atvejį. Jei Klientas gali objektyviai įrodyti, kad dėl nekokybiškų Paslaugų atsiradę nuostoliai viršija 20,00 eurų (dvidešimt eurų 00 ct) sumą (ar kitą Sutarties SD nustatytą minimalų nuostolių atlyginimo dydį), Paslaugų teikėjas privalo apmokėti visą pateiktą nuostolių sumą, išskyrus atvejus, kai Paslaugų teikėjas įrodo, kad Paslaugų trūkumai atsirado ne dėl jo kaltės ar aplaidaus sutartinių įsipareigojimų vykdymo.
   10. Kilus ginčui dėl Paslaugų kokybės, Šalys gali sudaryti bendrą ginčo komisiją (ne mažiau kaip po tris komisijos narius nuo kiekvienos Šalies) ir derybų būdu išspręsti kilusį ginčą. Taip pat, kilus ginčui, Šalys gali skirti nepriklausomą ekspertą, kurio samdymo išlaidas apmoka Paslaugų teikėjas. Jei Paslaugų teikėjas per 3 (tris) darbo dienas nuo Kliento kreipimosi nepaskiria trijų Paslaugų teikėjo atstovų į ginčo komisiją arba neatsako/ nepasitelkia nepriklausomo (su Klientu suderinto) eksperto ginčui spręsti ilgiau nei 10 (dešimt) kalendorinių dienų ar (ir) jei ginčas užtruko ilgiau nei 30 (trisdešimt) kalendorinių dienų nuo Kliento pirmojo kreipimosi, tai Klientas turi teisę savarankiškai kreiptis dėl ekspertizės atlikimo. Tokiu atveju Paslaugų teikėjas atlygina pagal Kliento pateiktą sąskaitą faktūrą Kliento nuostolius, susijusius su Paslaugų kokybės (paslėptų defektų, veikimo sutrikimų, neatitikimo standartams ir pan.) nustatymu valstybės įgaliotose įstaigose, turinčiose teisę atlikti tokią paslaugą per 10 (dešimt) kalendorinių dienų nuo sąskaitos pateikimo Paslaugų teikėjui dienos.
   11. Paslaugų teikėjas, teikdamas Paslaugas ir (ar) atlikdamas su Prekių tiekimu ar kitas susijusias paslaugas, užtikrina saugos darbe, priešgaisrinės saugos, aplinkos apsaugos bei kitų teisės aktų nustatytų reikalavimų laikymąsi.
   12. Paslaugų teikėjas, Klientui pareikalavus, per Kliento nustatytą terminą privalo pateikti Klientui pakankamus įrodymus, jog jis turi visus pagal teisės aktų reikalavimus būtinus Paslaugų ar (ir) Prekių tiekimui Lietuvos Respublikoje leidimus, atestatus, licencijas ir (arba) kitus teisės aktų nustatytus reikalavimus atitinkančius dokumentus arba kitus dokumentus, Paslaugų teikėjo tvarkas, aprašus ir kitą dokumentaciją, kuri kaip privaloma buvo nurodyta Pirkimo dokumentuose.
8. **PASLAUGŲ TEIKIMO TERMINAI IR PERDAVIMO - PRIĖMIMO TVARKA**
   1. Paslaugų suteikimo terminai ir papildoma Paslaugų teikimo tvarka nurodyta Pirkimo dokumentuose, įskaitant Sutartį.
   2. Paslaugų teikėjas, įvykdęs Sutartyje numatytus įsipareigojimus, susijusius su tinkamos kokybės Paslaugų teikimu, turi kreiptis į Klientą raštu dėl Akto pasirašymo (jei Sutarties SD nenustatyta kitaip).
   3. Aktas turi būti surašytas dviem vienodą teisinę galią turinčiais egzemplioriais, kuriuos pasirašo abiejų Šalių įgalioti asmenys, jei Sutarties SD nenumatyta kitaip.
   4. Jei kitaip nenumatyta Sutarties SD ar Sutartyje, Klientas turi ne vėliau kaip per 5 (penkias) darbo dienas nuo Paslaugų teikėjo raštiško kreipimosi gavimo pasirašyti Aktą, jei Paslaugų kokybė atitinka Sutartyje nustatytus reikalavimus (išskyrus paslėptus defektus).
   5. Jeigu Paslaugų ir (ar) Paslaugų rezultato perdavimo - priėmimo metu nustatoma, kad Paslaugos suteiktos netinkamai ir Paslaugų rezultatas neatitinka Sutartyje nustatytų reikalavimų, Klientas turi teisę atsisakyti pasirašyti Aktą, raštu nurodydamas priimto sprendimo motyvus (jei įmanoma, nurodydamas ir priemones, kurių Paslaugų teikėjas privalo imtis, kad Paslaugų kokybė atitiktų Sutarties reikalavimus ir Aktas būtų pasirašytas).
   6. Paslaugų teikėjas Paslaugų perdavimo - priėmimo metu atiduoda Kliento nuosavybėn visus brėžinius, instrukcijas ir kitus duomenis bei dokumentus, nurodytus Sutartyje (jei taikoma). Kol Klientui nepateikiamos su Paslaugų rezultato naudojimusi ar kiti Sutartyje, Techninėje specifikacijoje nurodyti dokumentai ir informacija, laikoma, kad Paslaugų teikėjo sutartiniai įsipareigojimai neįvykdyti.
   7. Paslaugų teikimo, įskaitant visas su Paslaugų teikimu susijusias paslaugas, išlaidos turi būti įskaičiuotos į Paslaugų teikėjo pasiūlymą ir apmokamos tik Paslaugų teikėjo sąskaita (jei Sutarties SD nenustatyta kitaip).
   8. Paslaugų rezultato ar (ir) Prekių (jei pagal Sutartį tiekiamos ir Prekės) atsitiktinio žuvimo ar sugedimo rizika iki Akto pasirašymo momento tenka Paslaugų teikėjui.
   9. Paslaugų teikėjui vėluojant suteikti Paslaugas šioje Sutartyje nustatytais terminais dėl priežasčių, nepriklausančių nuo Kliento, Paslaugų teikėjas, Klientui pareikalavus, moka Klientui Sutarties SD nustatyto dydžio netesybas (delspinigius / baudą) bei atlygina Kliento dėl to patirtus tiesioginius nuostolius tiek, kiek jų nepadengia netesybos (delspinigiai / baudos). Klientui pareiškus reikalavimą atlyginti patirtus nuostolius, delspinigiai / bauda įskaitomi į nuostolių atlyginimą.
   10. Klientas, suėjus Paslaugų suteikimo terminui, gavęs motyvuotą Paslaugų teikėjo prašymą, kuriame nurodytos vėlavimo suteikti Paslaugas priežastys, susijusios su bent viena iš Sutarties BD 9.11. punkte išvardintų aplinkybių bei objektyviomis priežastimis pagrįstas pavėluotas (vėlesnis, nei Paslaugų teikimo terminas) kreipimasis, gali nereikalauti mokėti delspinigių už vėlavimą suteikti Paslaugas šių aplinkybių egzistavimo laikotarpiu.
   11. Nesibaigus Sutarties SD nustatytam Paslaugos (-ų) teikimo/Prekių tiekimo terminui, Šalių rašytiniu sutarimu, Paslaugų teikimo/Prekių tiekimo terminai gali būti pratęsti, jeigu Paslaugų teikėjas, likus ne mažiau kaip 10 (dešimt) kalendorinių dienų iki termino pabaigos (dešimties dienų reikalavimas netaikomas, jei terminas yra trumpesnis nei 15 (penkiolika) kalendorinių dienų, tokiu atveju Paslaugų teikėjas privalo kreiptis dėl termino pratęsimo likus ne mažiau kaip 2 (dviem) darbo dienoms), pateikia Klientui argumentuotą prašymą pratęsti Paslaugų teikimo/Prekių tiekimo terminą, kartu su prašymu pateikdamas objektyvius įrodymus, pagrindžiančius bent vieną iš nurodytų aplinkybių:
       1. Kliento pateikiami papildomi nurodymai Paslaugų teikėjui turi įtakos Paslaugų teikėjo Paslaugų teikimo/Prekių tiekimo terminui (-ams);
       2. valstybės ar savivaldos institucijų veiksmai arba bet kokios kitos kliūtys, priskirtinos Klientui ir (arba) Kliento samdomiems tretiesiems asmenims, trukdo Paslaugų teikėjui laiku suteikti Paslaugas;
       3. vykdant Sutartį, paaiškėja šios Sutarties pasirašymo metu nenumatytos aplinkybės (nenumatytas Kliento pateikto Užsakymo keitimas, trečiųjų asmenų, priskirtinų Klientui, veiksmai ar neveikimas, ikiteismine ar teismine tvarka vykstantys ginčai, su Sutarties vykdymu susijusių teisės aktų nuostatų pasikeitimas, Klientui paaiškėja naujos aplinkybės, kurioms esant būtina peržiūrėti užsakymo kiekį ar pristatymo sąlygas ir pan.);
       4. Klientas nevykdo ar netinkamai vykdo savo įsipareigojimus pagal šią Sutartį ir todėl Paslaugų teikėjas negali teikti Paslaugų;
       5. ypač nepalankios meteorologinės sąlygos turi įtakos Paslaugų teikėjo Paslaugų teikimo terminams.
   12. Klientas taip pat turi teisę inicijuoti Paslaugų teikimo/Prekių tiekimo termino (-ų) pratęsimą, jei yra bent viena iš Sutarties BD 9.11. punkte nurodytų aplinkybių.
   13. Paslaugų teikėjo kontrahento sutartinių įsipareigojimų nevykdymas nėra laikomas svarbia aplinkybe, kurios pagrindu būtų galima pratęsti/pakeisti Paslaugų teikimo/Prekių tiekimo terminą.
   14. Šalys įsipareigoja nedelsiant raštu informuoti viena kitą apie Sutarties BD 9.11. punkte nurodytų aplinkybių atsiradimą.
   15. Sutartyje nustatytas Paslaugų teikimo/Prekių tiekimo terminas, vadovaujantis Sutarties BD 9.11. punktu, gali būti pratęsiamas tik tam laikotarpiui, kurį gali įrodyti Paslaugų teikėjas pateikęs objektyvius įrodymus (nuotraukos, prašymai, dokumentai, raštai su datomis, valstybės institucijų patvirtinimai ar kt.).
   16. Sutartyje nustatytas Paslaugų teikimo/Prekių tiekimo terminas pratęsiamas ne ilgesniam kaip 30 (trisdešimties) kalendorinių dienų terminui. Jeigu nesibaigus termino pratęsimo laikotarpiui paaiškėja, kad aplinkybės neišnyko ar atsirado kitų aplinkybių, nurodytų Sutarties BD 9.11. punkte, rašytiniu Šalių susitarimu, Paslaugų teikėjui pateikus prašymą su pagrindimu, terminas gali būti pratęsiamas dar 30 (trisdešimties) kalendorinių dienų terminui. Pratęsimų skaičius neribojamas, tačiau bendras Sutarties galiojimo laikotarpis negali būti ilgesnis nei numatyta Sutarties SD.
   17. Paslaugų teikimo/Prekių tiekimo termino pratęsimas visais atvejais įforminamas rašytiniu Šalių susitarimu.
   18. Klientas, gavęs argumentuotą Paslaugų teikėjo prašymą, kuriame aiškiai nurodomos ir objektyviai pagrindžiamos Paslaugų teikimo/Prekių tiekimo terminų pažeidimo (vėlavimo) priežastys, susijusios su bent viena iš Sutarties BD 9.11. punkte išvardintų aplinkybių, pagrįstų faktiniais įrodymais, turi teisę nereikalauti Paslaugų teikėjo mokėti netesybų šių aplinkybių egzistavimo laikotarpiu, tačiau tik tuo atveju, jei Paslaugų teikimo terminas nebuvo pratęstas laiku ne dėl Paslaugų teikėjo aplaidumo ar neveikimo.
9. **ŠALIŲ PATVIRTINIMAI IR GARANTIJOS**
   1. Kiekviena iš Šalių pareiškia ir garantuoja kitai Šaliai, kad:
      1. Šalis yra tinkamai įsteigta ir teisėtai veikia pagal buveinės valstybės teisės aktų reikalavimus;
      2. Šalis atliko visus teisinius veiksmus, būtinus, kad Sutartis būtų tinkamai sudaryta ir galiotų;
      3. sudarydama Sutartį, Šalis neviršija savo kompetencijos ir nepažeidžia ją saistančių teisės aktų, taisyklių, statutų, teismo sprendimų, įstatų, nuostatų, potvarkių, įsipareigojimų ir susitarimų;
      4. Šalies atstovai, pasirašę šią Sutartį, yra Šalies tinkamai įgalioti ją pasirašyti ir Šalių ir (ar) jų atstovų asmens duomenys, būtini tinkamam Sutarties sudarymui, nelaikomi konfidencialia informacija;
      5. Šaliai nėra žinoma apie jokius būsimus teisinės aplinkos pasikeitimus, kurie gali turėti įtakos Šalies įsipareigojimų pagal šią Sutartį vykdymui;
      6. Sutartis yra Šaliai galiojantis, teisinis ir ją saistantis įsipareigojimas, kurio vykdymo galima pareikalauti pagal Sutarties sąlygas;
      7. Sutarties įsigaliojimo dieną Šalims šios Sutarties sąlygos yra aiškios ir vykdytinos;
      8. nei šios Sutarties sudarymas, nei Kliento ar Paslaugų teikėjo šia Sutartimi prisiimtų įsipareigojimų vykdymas neprieštarauja ir nepažeidžia (i) jokio teismo, arbitražo, valstybinės ar savivaldos institucijos sprendimo, įsakymo, potvarkio ar nurodymo, kuris yra taikomas Šalims; (ii) jokios sutarties ar kitokio sandorio, kurio šalimi yra atitinkama Šalis, ar (iii) jokio Šalims taikomo įstatymo ar kito teisės norminio akto nuostatų.
   2. Paslaugų teikėjas patvirtina, kad:
      1. nedalyvauja Lietuvos Respublikos konkurencijos įstatymo 5 straipsnyje nurodytuose draudžiamuose susitarimuose ir susitarimuose, pažeidžiančiuose Įstatyme nurodytus principus;
      2. turi visus teisės aktais numatytus leidimus, licencijas, darbuotojus, organizacines ir technines priemones, reikalingas Paslaugoms teikti;
      3. į Pasiūlymo kainą įskaičiavo visas išlaidas ir mokesčius, būtinus Paslaugų pagal šią Sutartį teikimui bei prisiima riziką dėl to, kad ne nuo Kliento priklausančių aplinkybių padidės su Sutarties vykdymu susijusios Paslaugų teikėjo išlaidos ir (arba) Paslaugų teikėjui Sutarties vykdymas taps sudėtingesnis;
      4. yra susipažinęs arba įsipareigoja susipažinti su visais Kliento vidaus teisės aktais, reikšmingais tinkamam Paslaugų teikėjo įsipareigojimų vykdymui, ir įsipareigoja tinkamai juos vykdyti.
   3. Klientas patvirtina, kad:
      1. įvykdė arba įgaliojo Perkančiąją organizaciją įvykdyti šiai Sutarčiai sudaryti būtinas viešųjų pirkimų procedūras;
      2. priims pagal šios Sutarties nuostatas kokybiškai suteiktas Paslaugas ir už tokias Paslaugas atsiskaitys.
   4. Jei paaiškėja, kad šioje Sutartyje nurodyti Šalių patvirtinimai (-as) ir/ar pareiškimai (-as) yra melagingas (-i) ir/ar klaidingas (-i), tai Šalis privalo atlyginti kitai Šaliai dėl tokio (-ių) melagingo (-ų) ir/ar klaidingo (-ų) patvirtinimo (-ų) ir/ar pareiškimo (-ų) patirtus nuostolius.
   5. Tiek ši Sutarties BD, tiek Sutarties SD yra sudaryta, remiantis Įstatymo ir kitų teisės aktų nuostatomis. Esant situacijai, kuomet Sutarties BD ir (ar) Sutarties SD neatitinka Įstatyme išdėstytų reikalavimų, taikomos Įstatymo normos.
10. **ŠALIŲ TEISĖS IR PAREIGOS**
    1. **Klientas įsipareigoja:**
       1. tinkamai ir sąžiningai vykdyti Sutartį;
       2. Sutarties vykdymo metu bendradarbiauti su Paslaugų teikėju, teikiant Sutarties vykdymui pagrįstai reikalingą informaciją, kurios pateikimo būtinybė iškilo Sutarties vykdymo metu;
       3. Paslaugų teikėjui tinkamai įvykdžius sutartinius įsipareigojimus, priimti suteiktas Paslaugas, jeigu jos atitinka Sutartyje nustatytus reikalavimus Paslaugoms;
       4. Paslaugų teikėjui tinkamai įvykdžius sutartinius įsipareigojimus, sumokėti Paslaugų teikėjui už Sutartyje nustatyta tvarka;
       5. suteikti reikiamus įgaliojimus Paslaugų teikėjui veikti Kliento vardu (jei tokie įgaliojimai yra reikalingi);
       6. laikytis „Lietuvos energija“, UAB, įmonių grupės nulinės tolerancijos korupcijai politikos (politika yra vieša ir skelbiama interneto svetainėje www.le.lt ) reikalavimų bei korupcijos rizikos valdymo priemonių taikymo vykdant Sutartį;
       7. tinkamai vykdyti kitus įsipareigojimus, numatytus Sutartyje ir galiojančiuose Teisės aktuose.
    2. **Klientas turi teisę:**
       1. į tinkamą, sąžiningą Paslaugų teikėjo sutartinių įsipareigojimų vykdymą visą Sutarties galiojimo laikotarpį bei netesybas, nuostolių atlyginimą, jei Paslaugų teikėjas nesilaiko sutartinių įsipareigojimų ar (ir) pažeidžia teisės aktų reikalavimus;
       2. be atskiro pranešimo atlikti bet kokius patikrinimus, kurie Klientui atrodo reikalingi, kilus įtarimui, kad Paslaugų teikėjas nesugebės laiku suteikti Paslaugų ar Paslaugos teikiamos nekokybiškai, neprofesionaliai, pažeidžiant reikalavimus;
       3. Paslaugų teikimo metu raštiško ir motyvuoto prašymo pagrindu reikalauti Paslaugų teikėjo darbuotojo/ Paslaugų teikėjo pareigas vykdančio asmens pakeitimo, jei mano, kad šis asmuo nėra stropus ar netinkamai vykdo pareigas;
       4. teikti pastabas, susijusias su Paslaugų teikėjo teikiamomis Paslaugomis, į kurias Paslaugų teikėjas privalo atsižvelgti.
    3. **Paslaugų teikėjas įsipareigoja:**
       1. tinkamai ir sąžiningai vykdyti Sutartį;
       2. Sutartyje nustatytu laiku (jei Sutartyje nurodomi Paslaugų suteikimo etapai - atskiruose etapuose nustatytu laiku) suteikti Paslaugas, perduoti Klientui Sutartyje nurodytų Paslaugų rezultatą ir ištaisyti nustatytus trūkumus;
       3. suteikti Paslaugas profesionaliai, kokybiškai, kaip numatyta Sutartyje ir laiku, per Sutarties SD nustatytą Paslaugų suteikimo terminą;
       4. savo sąskaita pasirūpinti įranga ir darbo jėga, reikalinga tinkamam Sutarties vykdymui;
       5. prisiimti Prekių (jei tiekiamos) atsitiktinio žuvimo ar sugedimo riziką iki Prekių pristatymo vietos, taip pat Prekių sugadinimo riziką iškrovimo metu iš Paslaugų teikėjo transporto Kliento nurodytoje Prekių pristatymo vietoje (jei Sutarties SD nenustatyta kitaip);
       6. perduodant Paslaugų rezultatą, pateikti Klientui visą būtiną dokumentaciją Pirkimo dokumentuose nurodyta kalba, įskaitant naudojimo ir priežiūros instrukcijas, bei nemokamai konsultuoti Klientą kitais, su Paslaugų teikėjo sutartiniais įsipareigojimais susijusiais, klausimais;
       7. pateikti visus dokumentus, numatytus Techninėje specifikacijoje bei konsultuoti Klientą kitais, su Paslaugų teikėjo sutartiniais įsipareigojimais susijusiais, klausimais;
       8. užtikrinti, kad Paslaugas Klientui teiktų asmenys, turintys Paslaugų teikimui reikalingą kvalifikaciją ir patirtį, atitinkančią šių Sutarties SD išdėstytus reikalavimus;
       9. nedelsiant raštu informuoti Klientą apie bet kurias aplinkybes, kurios trukdo ar gali sutrukdyti Paslaugų teikėjui suteikti Paslaugas Sutartyje nustatytais terminais bei tvarka;
       10. užtikrinti saugos darbe, priešgaisrinės saugos, aplinkos apsaugos bei kitų teisės aktų nustatytų reikalavimų, taikomų teikiant Paslaugas, laikymąsi (jei taikoma). Materialiai atsakyti už šių reikalavimų nesilaikymą prieš Klientą ar trečiąsias šalis;
       11. atsižvelgti į Sutarties vykdymo metu Kliento pateiktas pastabas, papildomą informaciją, jei jos bus teikiamos;
       12. savo sąskaita apsaugoti Klientą nuo bet kokių pretenzijų, nuostolių, atsirandančių dėl Paslaugų teikėjo veiksmų ar aplaidumo vykdant Sutartį bei atlyginti dėl savo kaltų veiksmų padarytą žalą Klientui ir (ar) tretiesiems asmenims bei jų patirtus nuostolius, tame tarpe dėl bet kokių teisės aktų pažeidimo, neteisėto patentų, prekių ženklų, kitų intelektinės nuosavybės objektų panaudojimo ar bet kokių asmenų teisių pažeidimo;
       13. užtikrinti iš Kliento Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą. Pasibaigus Paslaugų suteikimo terminui, Klientui paprašius raštu, grąžinti visus iš Kliento gautus, Sutarčiai vykdyti reikalingus dokumentus;
       14. laikytis Lietuvos Respublikos civilinio kodekso bei kitų su Paslaugų teikėjo sutartinių įsipareigojimų vykdymu susijusių Lietuvos Respublikoje galiojančių teisės aktų nuostatų ir užtikrinti, kad Paslaugų teikėjo specialistai, darbuotojai bei atstovai jų laikytųsi. Paslaugų teikėjas garantuoja Klientui ir/ar tretiesiems asmenims nuostolių atlyginimą, jei Paslaugų teikėjas ar jo specialistai, darbuotojai, atstovai nesilaikytų Lietuvos Respublikoje galiojančių teisės aktų reikalavimų ir dėl to Klientui ir/ar tretiesiems asmenims būtų pateikti kokie nors reikalavimai ar pradėti procesiniai veiksmai.
       15. atlyginti Kliento patirtą žalą, jei žalą Kliento ar trečiųjų asmenų turtui, sveikatai, gyvybei sukėlė Paslaugų teikėjas ar su juo susiję tretieji asmenys;
       16. laikytis „Lietuvos energija“, UAB, įmonių grupės nulinės tolerancijos korupcijai politikos (politika yra vieša ir skelbiama interneto svetainėje www.le.lt ) reikalavimų bei korupcijos rizikos valdymo priemonių taikymo vykdant Sutartį;
       17. nedelsiant informuoti apie Sutarties galiojimo metu atsiradusias aplinkybes, dėl kurių Sutartis gali neatitikti nacionalinio saugumo, korupcijos prevencijos, ekonominių ir kitų tarptautinių sankcijų ar kitų viešiems interesų apsaugai skirtų teisės aktų reikalavimų;
       18. nenaudoti Kliento prekinio ženklo (-ų) ir (ar) pavadinimo jokioje reklamoje, leidiniuose ar kitur be išankstinio raštiško Kliento sutikimo;
       19. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikos teisės aktuose.
    4. **Paslaugų teikėjas turi teisę**:
       1. gauti Sutartyje nurodyto dydžio užmokestį už laiku, tinkamai ir kokybiškai Klientui suteiktas ir perduotas Paslaugas;
       2. prašyti, kad Klientas pateiktų su tinkamu Sutarties vykdymu susijusią informaciją ar dokumentus, kurių pateikimo būtinybė atsirado Sutarties vykdymo metu;
       3. reikalauti, kad Klientas priimtų perduodamas Paslaugas, atitinkančias Pirkimo dokumentų, Sutarties, Sutarties reikalavimus bei pasirašytų Aktą;
       4. reikalauti, kad Klientas tinkamai ir laiku vykdytų kitus sutartinius įsipareigojimus.
    5. Kiti Kliento ir Paslaugų teikėjo įsipareigojimai, teisės ir pareigos, apibrėžiami galiojančiuose Lietuvos Respublikos teisės aktuose ir Sutarties SD (jei apibrėžiami).
11. **PASLAUGŲ TEIKĖJO TEISĖ PASITELKTI TREČIUOSIUS ASMENIS (SUBTEIKIMAS), JUNGTINĖ VEIKLA**
    1. Bet kokie fiziniai ar juridiniai asmenys, kuriuos Paslaugų teikėjas pasitelkia šios Sutarties vykdymui, neatsižvelgiant į tai, kokie teisiniai ryšiai sieja šiuos asmenis su Paslaugų teikėju, yra laikomi asmenimis, veikiančiais Paslaugų teikėjo vardu. Šių asmenų veiksmai, vykdant Sutartį, Paslaugų teikėjui sukelia tokias pačias pasekmes ir atsakomybę, kaip jo paties veiksmai.
    2. Paslaugų teikėjas privalo Pasiūlyme nurodyti Subteikimui perduodamą sutartinių įsipareigojimų dalį. Subteikėjai gali teikti tik tas Paslaugas, kurias Paslaugų teikėjas pasiūlyme Pirkimui numatė perduoti Subteikėjams, ir, kurios (Paslaugos) nurodytos Sutarties SD. Nenurodžius Pasiūlyme Subteikimui perduodamos Sutarties dalies, Paslaugų teikėjas negalės, nei Pasiūlymo teikimo metu, nei Sutarties vykdymo metu, pasitelkti Subteikėjų.
    3. Jei Sutarties SD nenumatyta, kokioms Paslaugoms Paslaugų teikėjas ketina pasitelkti Subteikėjus, Paslaugų teikėjui draudžiama Sutarties vykdymui pasitelkti Subteikėjus.
    4. Paslaugas, kurias Paslaugų teikėjas pasiūlyme Pirkimui numatė perduoti Subteikėjams, gali teikti tie Subteikėjai, kuriuos Paslaugų teikėjas iš anksto nurodė teikdamas Pasiūlymą Pirkimui, tie Subteikėjai, apie kuriuos Paslaugų teikėjas Klientui pranešė iki Sutarties vykdymo pradžios bei tie Subteikėjai, kuriuos Paslaugų teikėjas Paslaugoms teikti pasitelks Sutarties galiojimo metu. Paslaugų teikėjas neturi teisės pasitelkti Subteikėjų, jei savo Pasiūlyme nenurodė, kad ketina tai daryti. Subteikėjo keitimas ar (ir) naujo Subteikėjo pasitelkimas galimas tai sutartinių įsipareigojimų daliai, kurią Paslaugų teikėjas Pasiūlyme numatė jiems perduoti, ir, kuri nurodyta Sutarties SD.
    5. Subteikėjų keitimas ar naujų Subteikėjų pasitelkimas galimas tik tuomet, kai Paslaugų teikėjas Klientui pateikia prašymą dėl Subteikėjo, kuris nurodytas Sutartyje, keitimo ar naujo Subteikėjo pasitelkimo, Subteikėjo atitiktį Pirkimo dokumentuose nustatytiems kvalifikaciniams reikalavimams pagrindžiančius dokumentus (jei Pirkimo dokumentuose Subteikėjams buvo keliami kvalifikaciniai reikalavimai) bei gauna raštišką Kliento sutikimą dėl pasirinkto Subteikėjo pakeitimo ar naujo Subteikėjo pasitelkimo. Siekiant išvengti bet kokių abejonių, Šalys susitaria, kad Šalims įvykdžius visas šiame punkte nurodytas sąlygas atskiras susitarimas dėl Sutarties pakeitimo nebus sudaromas, o Šalių viena kitai pateikti šiame punkte nurodyti dokumentai yra laikomi neatskiriama Sutarties dalimi.
    6. Paslaugų teikėjas privalo užtikrinti, kad Sutarties sudarymo momentu ir visą jos galiojimo laikotarpį Sutartį vykdantys Subteikėjai turėtų reikiamą kvalifikaciją ir patirtį, būtinas tinkamam Sutarties vykdymui. Už Subteikėjų atliekamų sutartinių įsipareigojimų kokybę, saugos, tiekimo ir (ar) kitų pagal Sutarties pobūdį nustatytų reikalavimų laikymąsi Klientui atsako Paslaugų teikėjas.
    7. Tuo atveju, kai Paslaugų teikėjo norimas pasitelkti Subteikėjas neatitinka Pirkimo dokumentuose Subteikėjams keltų kvalifikacinių reikalavimų, Paslaugų teikėjas įsipareigoja pakeisti kvalifikacinių reikalavimų neatitinkantį Subteikėją savo iniciatyva kitu, raštu informuodamas Klientą apie Subteikėjo neatitikimą ir jo keitimą ne vėliau kaip per 2 (dvi) darbo dienas nuo fakto apie neatitikimą paaiškėjimo, arba per 5 (penkias) darbo dienas nuo Kliento pranešimo apie Subteikėjo neatitikimą kvalifikaciniams reikalavimams gavimo dienos. Subteikėjo keitimui visais atvejais taikoma šio Sutarties BD skyriaus tvarka.
    8. Jei Paslaugų teikėjas pakeičia esamą arba pasitelkia (pasamdo, įdarbina, leidžia atlikti darbus pagal Sutartį ar kita) naują Subteikėją negavęs Kliento raštiško sutikimo vadovaujantis Sutarties BD 12.5. punktu arba Paslaugas pagal Sutartį teikia Subteikėjai, kurių kvalifikacija neatitinka teisės aktuose nustatytų tokio pobūdžio Paslaugoms keliamų kvalifikacijos reikalavimų, Paslaugų teikėjas, Klientui pareikalavus, privalo sumokėti Sutarties BD 18.4. punkte nustatyto dydžio baudą už kiekvieną pažeidimo faktą ir nedelsiant ištaiso neatitikimus.
    9. Atsiradus poreikiui keisti jungtinės veiklos sutartyje nurodytus partnerius kitais (jeigu Paslaugos teikiamos pagal jungtinės veiklos sutartį), privalo būti įvykdytos visos žemiau nurodytos sąlygos:
       1. Paslaugų teikėjas Klientui pateikia šiuos dokumentus:
          1. pasiliekančio jungtinės veiklos partnerio prašymą dėl jungtinės veiklos partnerio keitimo;
          2. pasitraukiančio jungtinės veiklos partnerio prašymą pasitraukti iš jungtinės veiklos sutarties partnerių ir perduoti visus įsipareigojimus pagal jungtinės veiklos sutartį naujajam / pasiliekančiam jungtinės veiklos partneriui;
          3. naujojo  / pasiliekančio jungtinės veiklos partnerio raštišką sutikimą pakeisti pasitraukiantį jungtinės veiklos partnerį bei prisiimti visus pasitraukiančio jungtinės veiklos partnerio įsipareigojimus pagal jungtinės veiklos sutartį bei naujojo / pasiliekančio jungtinės veiklos partnerio  kvalifikaciją pagrindžiantys dokumentus (jei taikoma).
       2. Paslaugų teikėjas gauna Kliento rašytinį sutikimą keisti jungtinės veiklos partnerius;
       3. Paslaugų teikėjas pateikia Klientui naujos jungtinės veiklos sutarties ar esamos jungtinės veiklos sutarties pakeitimo kopiją, kurioje pasiliekančiojo jungtinės veiklos partnerio įsipareigojimai išliks tokie patys kaip ir ankstesnėje jungtinės veiklos sutartyje, o naujasis / pasiliekantis jungtinės veiklos partneris perims visus pasitraukiančiojo jungtinės veiklos partnerio įsipareigojimus pagal ankstesnę jungtinės veiklos sutartį.
    10. Galutinio sprendimo teisė dėl jungtinės veiklos partnerio keitimo priklauso Klientui. Jei Klientas pritaria keitimui, jungtinės veiklos partnerio keitimas įforminamas rašytiniu Šalių susitarimu. Paslaugų teikėjui atsisakius jungtinės veiklos partnerio, jį pakeitus ar pasitelkus naują partnerį bei raštiško Kliento leidimo, Paslaugų teikėjas, Klientui pareikalavus, privalo sumokėti Sutarties BD 18.4. nustatyto dydžio baudą.
    11. Paslaugų teikėjas neturi teisės pasitelkti šios Sutarties vykdymui (sudaryti darbo, rangos ar kitokių sutarčių) Kliento darbuotojų, taip pat bet kokiais kitais pagrindais pasitelkti Kliento darbuotojų Sutarties vykdymui. Tai gali būti laikoma esminiu Sutarties pažeidimu.
    12. Tuo atveju, kai Pirkimo dokumentuose numatyta tiesioginio Kliento atsiskaitymo su Subteikėjais galimybė, Subteikėjui išreiškus norą pasinaudoti tiesioginio atsiskaitymo galimybe, tarp Kliento, Paslaugų teikėjo bei Subteikėjo, laikantis Įstatymo nuostatų, sudaroma trišalė sutartis.
12. **NAUDOJIMAS, TIEKIMAS ARBA RANGA**
    1. Jei Paslaugų teikimo metu Paslaugų teikėjas privalo paimti tam tikrus Kliento daiktus ir, suteikęs Paslaugas, juos gražinti Klientui, arba Paslaugų teikimo tikslu Klientas suteikia Paslaugų teikėjui bet kokius Klientui priklausančius kilnojamuosius daiktus, nepažeidžiant kitų Sutarties nuostatų, taikomos tokios taisyklės:
       1. Tokius daiktus Klientas perduoda Paslaugų teikėjui EXW sąlygomis pagal INCOTERMS 2010 raštu nurodytoje vietoje;
       2. Sutartyje arba kitaip raštu nustatytais terminais Paslaugų teikėjas grąžina Klientui perduotus daiktus DDP sąlygomis pagal INCOTERMS 2010 į raštu nurodytą pristatymo vietą;
       3. Toks Kliento daiktų perdavimas Paslaugų teikėjui nesuteikia Paslaugų teikėjui jokių valdymo teisių į šiuos daiktus, išskyrus tas, kurios yra būtinos Paslaugų teikėjo įsipareigojimų pagal šią Sutartį vykdymui.
    2. Jei Sutarties dokumentai nustato, kad teikdamas Paslaugas Paslaugų teikėjas kartu privalo Klientui tiekti tam tikras Prekes ir (arba) Kliento naudai atlikti tam tikrus darbus, tokiam Prekių tiekimui ar darbų atlikimui (įskaitant pranešimų dėl kokybės pateikimo terminus ir tvarką) *mutatis mutandis* taikomos visos šios Sutarties nuostatos, nustatančios Paslaugų teikimo tvarką.
    3. Nepažeidžiant Sutarties BD 13.2. punkto nuostatų, Prekių tiekimui pagal šią Sutartį taip pat taikomos tokios specialiosios taisyklės:
       1. Visos Klientui tiekiamos Prekės turi būti pristatomos DDP sąlygomis pagal INCOTERMS 2010 įskaitant Prekių iškrovimo ir susijusių darbų išlaidas (Prekių diegimo, paleidimo, testavimo, kalibravimo, programavimo, montavimo ir kiti darbai ir paslaugos, kurie numatyti Sutarties SD ar (ir) be kurių Klientas negalėtų Prekių naudoti pagal tiesioginę jų paskirtį, todėl Paslaugų teikėjas, būdamas savo srities profesionalu, privalėjo juos numatyti ir įskaičiuoti į Pasiūlymą). Prekių pristatymo adresas nurodytas Sutarties SD;
       2. Jei Prekės Klientui yra perduodamos tiesioginiam naudojimui, o ne sunaudojamos Paslaugų teikimo rezultatui pasiekti, taikomos priėmimo - perdavimo ir pretenzijų dėl Prekių gabenimo metu atsiradusių defektų pateikimo procedūros, nustatytos Ženevos tarptautinio krovinių vežimo keliais (CMR) konvencijoje.
    4. Nepažeidžiant šios Sutarties BD 13.2. punkto nuostatų**,** darbų atlikimui pagal šią Sutartį taikomos tokios specialiosios taisyklės:
       1. Paslaugų teikėjas statybos tyrinėjimo, projektavimo, statybos rangos darbus atlieka pagal galiojančių teisės aktų reikalavimus ir (arba, jei taikoma) pagal Kliento pateiktos projektavimo užduoties, techninio projekto reikalavimus ir (arba, jei taikoma) Kliento paskirto projekto vadovo, techninio prižiūrėtojo ar inžinieriaus nurodymus.
       2. Jei pagal šią Sutartį vykdomi kitokio pobūdžio darbai, jų vykdymo tvarkai taip pat taikomos Lietuvos Respublikos civilinio kodekso nuostatos, reglamentuojančios tokių darbų vykdymo tvarką.
13. **INTELEKTINĖS NUOSAVYBĖS TEISĖS**
    1. Visi rezultatai ir su jais susijusios teisės, įgytos vykdant Sutartį, įskaitant intelektinės nuosavybės teises, išskyrus asmenines neturtines teises į intelektinės veiklos rezultatus, yra Kliento nuosavybė, pereinanti Klientui nuo Paslaugų rezultato perdavimo momento be jokių apribojimų, kurią Klientas gali naudoti, publikuoti, perleisti ar perduoti be atskiro Paslaugų teikėjo sutikimo tretiesiems asmenims (jei Sutarties SD nesusitarta kitaip) neterminuotai.
    2. Klientas turi teisę savo nuožiūra naudoti Paslaugų teikimo metu sukurtus autorių teisių objektus Kliento bei su juo susijusių asmenų („Lietuvos energija“, UAB grupei priklausančios įmonės) vykdomos veiklos bei kitais tikslais neterminuotai.
    3. Klientas be jokių papildomų mokėjimų turi teisę neterminuotai naudotis Sutarties pagrindu sukurtais autorių teisių objektais tiek Lietuvoje, tiek ir užsienyje. Turtinės autorių teisės į Paslaugų teikimo metu sukurtus autorių teisių objektus Klientui perduodamos visam teisės aktuose nustatytam autorių turtinių teisių galiojimo laikotarpiui.
    4. Bet kokie su Sutartimi susiję dokumentai, išskyrus pačią Sutartį, yra Kliento nuosavybė ir, Paslaugų teikėjui baigus vykdyti savo įsipareigojimus, Kliento reikalavimu turi būti grąžinti (kartu su visomis jų kopijomis) Klientui.
    5. Šios Sutarties tekstas, išskyrus Paslaugų teikėjo vienašališkai sudarytus dokumentus ir duomenis, identifikuojančius Paslaugų teikėją, yra Kliento autorinis kūrinys. Šios Sutarties sudarymo ir vykdymo procedūros yra Kliento geroji praktika. Paslaugų teikėjui suteikiama tik neišimtinė, terminuota teisė naudotis Sutarties tekstu tik šios Sutarties vykdymo tikslais. Bet koks kitoks šios Sutarties teksto ir (arba) patirties įgytos Klientui taikant Sutarties sudarymo ir vykdymo procedūras naudojimas Paslaugų teikėjo veikloje galimas tik gavus tam išankstinį rašytinį Kliento sutikimą.
    6. Paslaugų teikėjas garantuoja nuostolių ir/ar žalos atlyginimą Klientui (įskaitant bylinėjimosi išlaidas) dėl bet kokių reikalavimų, kylančių dėl intelektinės nuosavybės teisių pažeidimo ar įtariamo jų pažeidimo (įskaitant gynybą įtariamo pažeidimo atveju), išskyrus atvejus, kai toks pažeidimas (įtariamas pažeidimas) atsiranda dėl Kliento kaltės.
    7. Jeigu Paslaugų teikimo metu autorių teisių objektams sukurti Paslaugų teikėjas naudoja kitų autorių kūrinius/Paslaugų teikimo metu numatytiems autorių teisių objektams sukurti Paslaugų teikėjo pasitelkiami kiti asmenys, Paslaugų teikėjas yra visiškai atsakingas tiek Klientui, tiek ir asmenims už jų kūrinių bei kitos medžiagos, skirtos Paslaugų teikimo metu numatytiems autorių teisių objektams gaminti (sukurti), naudojimo bei perdavimo Klientui teisėtumą. Paslaugų teikėjas prisiima atsakomybę už pretenzijas ar ieškinius, kylančius iš santykių su autoriais bei kitais trečiaisiais asmenimis dėl autorių teisių pažeidimo, susijusio su Paslaugų teikimo metu Klientui perduodamais autorių teisių objektais ir įsipareigoja atlyginti Klientui jo dėl to turėtus nuostolius.
    8. Paslaugų teikėjas nedelsdamas praneša Klientui apie tai, kad jam yra pateiktas ieškinys ar bet koks kitas reikalavimas dėl bet kokios su Sutartimi susijusios intelektinės nuosavybės teisės pažeidimo ar įtariamo pažeidimo.
    9. Paslaugų teikėjas be išankstinio rašytinio Kliento sutikimo neturi teisės pagal Sutartį sukurtų autorių teisių objektų (įskaitant jų darbinius variantus) parduoti, bet kokiu kitu būdu perleisti, atskleisti tretiesiems asmenims, bet kokiu būdu platinti/demonstruoti šiuos objektus (jų sudedamąsias dalis) ir/ar bet kokiu kitu būdu naudotis teisės aktuose nustatytomis autoriaus turtinėmis teisėmis į sutarties pagrindu sukurtus autorių teisių objektus (įskaitant jų darbinius variantus).
14. **ŠALIŲ ATSAKOMYBĖ**
    1. Šalys pareiškia, kad Sutartyje nustatytos netesybos yra laikomos teisingomis bei protingo dydžio, ir sutinka, kad jos nebūtų mažinamos, nepriklausomai nuo to, ar dalis prievolės yra įvykdyta. Šalys taip pat pripažįsta, kad minėtų netesybų dydis yra laikomas minimalia neginčijama nukentėjusiosios Šalies patirtų nuostolių suma, kurią kita Šalis turi kompensuoti nukentėjusiajai Šaliai dėl Sutarties pažeidimo (nesilaikymo), nereikalaujant tokių nuostolių dydį patvirtinančių įrodymų.
    2. Už savo sutartinių įsipareigojimų nevykdymą ar netinkamą vykdymą Šalys atsako šioje Sutartyje ir teisės aktuose nustatyta tvarka. Nuostolių atlyginimas ir netesybų sumokėjimas neatleidžia Šalies nuo Sutarties nuostatų tinkamo vykdymo.
    3. Klientui pareiškus reikalavimą atlyginti patirtus nuostolius, netesybos įskaitomos į nuostolių atlyginimą. Netesybos taikomos nuo Sutartyje nurodytų sumų be PVM.
    4. Sutarties pagrindu Šalies privalomos mokėti netesybos (jei jos nėra įskaitomos) turi būti sumokėtos per 10 (dešimt) kalendorinių dienų nuo joms apmokėti išrašytos sąskaitos – faktūros ar kito dokumento, kuriame pateikiamas reikalavimas sumokėti netesybas, gavimo dienos.
    5. Jei Paslaugų teikėjas nevykdo ar netinkamai vykdo savo įsipareigojimus pagal Sutartį, jis pažeidžia Sutartį. Paslaugų teikėjui pažeidus Sutartį, Klientas turi teisę naudotis bet kokiais teisėtais savo teisių gynimo būdais.
15. **NENUGALIMOS JĖGOS (FORCE MAJEURE) APLINKYBES**
    1. Šalis atleidžiama nuo civilinės atsakomybės, jei ji įrodo, kad Sutartis neįvykdyta dėl aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui (nenugalimos jėgos aplinkybės). Šalys nenugalimos jėgos (*force majeure*) aplinkybes supranta taip, kaip jas reglamentuoja Lietuvos Respublikos civilinio kodekso 6.212 straipsnis ir Lietuvos Respublikos Vyriausybės 1996 m. liepos 15 d. nutarimu Nr. 840 patvirtintos „Atleidimo nuo atsakomybės, esant nenugalimos jėgos (*force majeure*) aplinkybėms, taisyklės“ tiek, kiek jos neprieštarauja Lietuvos Respublikos civiliniam kodeksui.
    2. Šalis prašanti ją atleisti nuo atsakomybės, privalo pranešti kitai Šaliai raštu apie nenugalimos jėgos aplinkybes nedelsiant, bet ne vėliau kaip per 3 (tris) darbo dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, o taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas. Šalių įsipareigojimų vykdymas atidedamas nenugalimos jėgos aplinkybių egzistavimo laikotarpiui.
    3. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
    4. Esant nenugalimos jėgos (*force majeure*) aplinkybėms Šalys atleidžiamos nuo savo sutartinių įsipareigojimų vykdymo visam minėtų aplinkybių buvimo laikotarpiui, bet ne ilgiau, kaip 2 (dviem) mėnesiams.
    5. Jei nenugalimos jėgos aplinkybės tęsiasi ilgiau kaip 2 (du) mėnesius, bet kuri iš Šalių turi teisę vienašališkai nutraukti šią Sutartį, apie tai įspėjusi kitą Šalį prieš 5 (penkias) dienas. Tokiu atveju Klientas atlygina Paslaugų teikėjui už iki to laiko tinkamai suteiktas Paslaugas.

# **SUTARTIES ĮVYKDYMO UŽTIKRINIMAS**

* 1. Šios dalies nuostatos taikomos tuomet, jei Sutarties SD numatyta, kad tinkamam Sutarties įvykdymui užtikrinti Paslaugų teikėjas turi pateikti Sutarties įvykdymo užtikrinimą (toliau – Sutarties garantas).
  2. Paslaugų teikėjas ne vėliau kaip per 10 (dešimt) darbo dienų nuo šios Sutarties pasirašymo dienos turi pateikti Klientui Sutarties SD nurodyto dydžio Sutarties įvykdymo užtikrinimą, galiojantį ne trumpiau negu galioja ši Sutartis. Tuo atveju, jei Sutarties galiojimo laikotarpiu gali pasibaigti Sutarties garanto galiojimo terminas, Paslaugų teikėjas privalo Klientui ne vėliau kaip likus 5 (penkioms) darbo dienoms iki garanto galiojimo pabaigos pateikti naują Sutarties garantą arba pratęsti esamą ne trumpesniam kaip 6 (šešių) mėnesių laikotarpiui. Visais atvejais Sutarties garantas turi galioti nepertraukiamai visą Sutarties galiojimo laikotarpį.
  3. Paslaugų teikėjas žino, kas Sutarties garantas užtikrina Paslaugų teikėjo tinkamų įsipareigojimų įvykdymą ir šiame Pirkime yra privalomas, todėl supranta ir prisiima pasekmes dėl netinkamo Sutarties BD 17 skyriaus vykdymo: Jei Paslaugų teikėjas nepateikia naujo arba nepratęsia esamo Sutarties garanto Sutarties BD 17.2. punkte nustatyta tvarka nurodytam terminui iki Sutarties garanto galiojimo pabaigos, tai gali būti laikoma esminiu Sutarties pažeidimu. Jei vėluojama pateikti Sutarties garantą/pratęsti Sutarties garantą ilgiau nei 10 (dešimt) darbo dienų nuo garanto pabaigos/termino pateikimui pabaigos, tai laikoma esminiu pažeidimu iš Paslaugų teikėjo pusės, Sutartis nutraukiama vienašališkai be papildomų įspėjimų.
  4. Sutarties įvykdymo užtikrinimas turi būti pateiktas Šalių tarpusavio atsiskaitymams naudojama valiuta.
  5. Sutartis, jei kitaip nenumatyta Sutarties SD, turi būti užtikrinama pagal nustatytą tvarką ir patvirtintas taisykles banko išduota besąlygine neatšaukiama garantija arba draudimo bendrovių pagal nustatytą tvarką ir patvirtintas taisykles.
  6. Jeigu Sutarties įvykdymo užtikrinimui pateikiama banko garantija, Sutartis turi būti užtikrinama Lietuvos Respublikoje ar kitoje Europos Sąjungos valstybėje narėje ar Europos Ekonominės Erdvės valstybėje registruoto banko, arba kito tarptautinio banko, turinčio ne žemesnį nei A- (A minus) pagal „Fitch Ratings“ agentūrą (arba „Standard&Poor’s“ arba „Moody’s“ reitingo agentūrų atitikmenį) ilgalaikio skolinimosi reitingą, pagal nustatytą tvarką ir patvirtintas taisykles išduota besąlygine neatšaukiama garantija. Reitingą turi atitikti bankas, kuris išdavė garantiją, arba bendrovių grupė, kuriai jis priklauso.
  7. Jeigu Sutarties įvykdymo užtikrinimui yra pateikiamas draudimo bendrovės raštas, toks raštas turi būti išduotas draudimo bendrovės, kuriai suteiktas tarptautinės reitingų agentūros patvirtintas investicinio lygio reitingas yra ne mažesnis už vieną iš išvardytų: BBB pagal agentūros „Standard&Poor’s“; BBB pagal agentūros „Fitch IBCA“; Baa2 pagal agentūros „Moody’s“; B++ agentūros „A.M. Best“. Jeigu draudimo įmonė nėra reitinguota, tai ji bus laikoma priimtina tuo atveju, kai aukščiau minėti reitingai yra suteikti draudimo įmonės pagrindiniam akcininkui, kuriam priklauso ne mažiau kaip 50 proc. draudimo įmonės akcijų.
  8. Sutarties garante turi būti nurodyta, kad Sutarties garanto davėjas besąlygiškai ir neatšaukiamai įsipareigoja sumokėti Klientui ne didesnę nei Sutarties garante nurodytą sumą per 7 (septynias) darbo dienas nuo pirmo raštiško Kliento pranešimo Sutarties garanto davėjui apie Paslaugų teikėjo Sutartyje nustatytų prievolių pažeidimą, dalinį ar visišką jų nevykdymą ar netinkamą vykdymą. Sutarties garanto davėjas neturi teisės reikalauti, kad Klientas pagrįstų savo reikalavimą. Klientas pranešime Sutarties garanto davėjui nurodys, kad Sutarties garanto suma jam priklauso dėl to, kad Paslaugų teikėjas dalinai ar visiškai neįvykdė Sutarties sąlygų ar kitaip pažeidė Sutartį. Klientas neįsipareigoja įrodyti realiai patirtų nuostolių ir Paslaugų teikėjas pasirašydamas Sutartį ir pateikdamas Sutarties garantą patvirtina, kad Sutarties garanto suma laikytina minimaliais neįrodinėjamais Kliento nuostoliais.
  9. Paslaugų teikėjui per Sutarties BD 17.2. punkte nurodytą terminą nepateikus Sutarties garanto/nepratęsus Sutarties garanto, Klientas turi teisę vienašališkai be išankstinio įspėjimo termino nutraukti šią Sutartį dėl esminio Sutarties pažeidimo. Jei pagal Sutarties SD nuostatas Sutartis įsigalioja nuo to momento, kai Paslaugų teikėjas pateikia Klientui Sutarties garantą, ši Sutarties nuostata dėl Sutarties nutraukimo netaikoma ir laikoma, kad Paslaugų teikėjas atsisakė sudaryti Sutartį, atitinkamai Klientui atsiranda teisė pasinaudoti Pasiūlymo galiojimo užtikrinimu.
  10. Klientas grąžina Paslaugų teikėjui Sutarties garantą (jei buvo pateiktas popierinis originalas) ne vėliau kaip per 10 (dešimt) kalendorinių dienų nuo Paslaugų teikėjo šia Sutartimi prisiimtų įsipareigojimų įvykdymo dienos ir Paslaugų teikėjo prašymo gavimo.

1. **SUTARTIES NUTRAUKIMAS IR JOS KEITIMAS**
   1. Sutartis gali būti nutraukta raštišku abiejų Šalių sutarimu.
   2. Klientas bet kuriuo metu turi teisę vienašališkai, nesikreipdamas į teismą, nutraukti Sutartį prieš 10 (dešimt) kalendorinių dienų raštu pranešęs apie tai Paslaugų teikėjui, sumokėjęs už iki Sutarties nutraukimo dienos faktiškai suteiktas Paslaugas.
   3. Klientas turi teisę vienašališkai, nesikreipdamas į teismą, prieš 5 (penkias) kalendorines dienas raštu apie tai įspėjęs Paslaugų teikėją, nutraukti Sutartį, jeigu Paslaugų teikėjas iš esmės pažeidė Sutartį. Paslaugų teikėjo padarytas Sutarties pažeidimas laikomas esminiu, jeigu:
      1. Paslaugos perdavimo – priėmimo metu neatitinka Sutartyje numatytų reikalavimų ir Paslaugų teikėjas vėluoja ištaisyti Paslaugų trūkumus ilgiau kaip 30 (trisdešimt) kalendorinių dienų nuo Sutarties SD numatyto trūkumų šalinimo termino pabaigos, jei terminas nepratęstas rašytiniu susitarimu Sutartyje nustatyta tvarka;
      2. Paslaugų Garantinio termino metu (jei taikoma) paaiškėja Paslaugų (Prekių, jei tiekiamos) trūkumai ir Paslaugų teikėjas vėluoja panaikinti trūkumus daugiau kaip 30 (trisdešimt) kalendorinių dienų nuo Sutarties SD numatyto trūkumų šalinimo termino pabaigos, jei terminas nepratęstas rašytiniu susitarimu Sutartyje nustatyta tvarka;
      3. jei Paslaugų trūkumai pasireiškia daugiau nei 2 (du) kartus per vieną mėnesį;
      4. Paslaugų teikėjas nesilaiko Sutarties SD numatytų Paslaugų teikimo (Prekių pristatymo, jei tiekiamos) terminų ir vėlavimas nuo numatyto termino pabaigos yra daugiau nei 30 (trisdešimt) kalendorinių dienų, jei terminas nepratęstas rašytiniu susitarimu Sutartyje nustatyta tvarka;
      5. Paslaugų teikėjui pagal Sutartį priskaičiuotų netesybų sumą pasiekia Sutarties SD nurodytą maksimalų Paslaugų teikėjui taikomų netesybų dydį;
      6. Paslaugų teikėjo kvalifikacija tapo nebeatitinkančia šios Sutarties reikalavimų ir šie neatitikimai nebuvo ištaisyti per 14 (keturiolika) kalendorinių dienų nuo kvalifikacijos tapimo neatitinkančia dienos;
      7. Paslaugų teikėjas pažeidžia Sutarties nuostatas, reglamentuojančias konkurenciją, intelektinės nuosavybės ar konfidencialios informacijos valdymą;
      8. yra kitos aplinkybės, numatytos Sutartyje ir (ar) Lietuvos Respublikos civiliniame kodekse.
   4. Jei Sutartis nutraukiama dėl Sutarties BD 18.3. punkte nurodytos (-ų) aplinkybės (-ių), t. y., Paslaugų teikėjui iš esmės pažeidus Sutartį ar Paslaugų teikėjui nepagrįstai nutraukus Sutarties vykdymą ne Sutartyje nustatyta tvarka, Klientui pareikalavus, Paslaugų teikėjas įsipareigoja sumokėti Klientui 5 (penkių) procentų bendros Sutarties kainos, neįskaitant PVM, dydžio baudą ir atlyginti tiesioginius nuostolius, susijusius su Sutarties nutraukimu. Klientui pareiškus reikalavimą atlyginti patirtus nuostolius, baudos suma įskaitoma į nuostolių atlyginimą.
   5. Paslaugų teikėjas prisiima riziką, kad Sutartį nutraukus Sutarties BD 18.3. punkto pagrindu, jis gali būti įtrauktas į Nepatikimų tiekėjų sąrašą Lietuvos Respublikoje galiojančių teisės aktų nustatyta tvarka.
   6. Klientas turi teisę vienašališkai, nesikreipdamas į teismą, prieš 5 (penkias) kalendorines dienas raštu apie tai įspėjęs Paslaugų teikėją, nutraukti Sutartį, jeigu Paslaugų teikėjui yra iškeliama bankroto ar restruktūrizavimo byla, arba bankroto procesas vykdomas ne teismo tvarka, inicijuotos priverstinio likvidavimo ar susitarimo su kreditoriais procedūros arba jam vykdomos analogiškos procedūros pagal šalies, kurioje jis registruotas, įstatymus, Klientui tampa žinoma apie kitokį priverstinį Paslaugų teikėjo kreditorių teisių įgyvendinimą, galintį turėti esminės įtakos Paslaugų teikėjo galimybėms toliau vykdyti Sutartį ir (ar) yra kiti Europos Parlamento ir Tarybos direktyvose nurodyti pagrindai, įskaitant Europos Sąjungos teisės aktuose apibrėžtus nusikaltimus.
   7. Nutraukus šią Sutartį bet kuriuo pagrindu, Šalys įsipareigoja:
      1. imtis visų priemonių, siekiant sumažinti dėl Sutarties nutraukimo jų patiriamus nuostolius;
      2. per 10 (dešimt) kalendorinių dienų nuo pranešimo apie Sutarties nutraukimą gavimo dienos pateikti kitai Šaliai visus dokumentus, būtinus visiškam atsiskaitymui pagal Sutartį (už kokybiškai suteiktas Paslaugas iki nutraukimo dienos);
      3. atsiskaityti už iki Sutarties nutraukimo kokybiškai, tinkamai pagal Sutarties sąlygas suteiktas Paslaugas.
   8. Klientas gali sustabdyti Sutarties vykdymą tokiam laikui ir tokiu būdu, kaip jis mano esant tai reikalinga. Jei sustabdymo laikotarpis trunka ilgiau kaip 30 (trisdešimt) kalendorinių dienų ne dėl Paslaugų teikėjo kaltės, Paslaugų teikėjas turi teisę reikalauti leidimo atnaujinti Sutarties vykdymą. Vykdymo sustabdymo laikotarpis įskaitomas į bendrą Sutarties galiojimo terminą.
   9. Sutarties sąlygos Sutarties galiojimo laikotarpiu negali būti keičiamos, išskyrus tokias Sutarties sąlygas, kurių keitimas numatytas Sutartyje ir/ar galimas vadovaujantis Įstatymu.
   10. Sutarties sąlygų keitimu nėra laikomi techninio pobūdžio Sutarties pakeitimai  (pavyzdžiui, Šalių klaidos, pavadinimai, sąskaitų numeriai, kiti rekvizitai ir pan.). Apie techninio pobūdžio pakeitimus Šalis iš anksto praneša raštu, atskiras kitos Šalies sutikimas neteikiamas. Siekiant išvengti bet kokių abejonių, Šalys susitaria, kad Šalims įvykdžius šiame punkte nurodytas sąlygas, atskiras susitarimas dėl Sutarties pakeitimo nebus sudaromas, o Šalies kitai Šaliai pateiktas pranešimas dėl techninio pobūdžio pirkimo sutarties pakeitimų pridedamas prie Sutarties ir laikomas neatskiriama Sutarties dalimi.
   11. Sutarties sąlygų keitimą gali inicijuoti kiekviena Šalis, jei yra Sutartyje ir (ar) teisės aktuose nustatyti pagrindai, pateikdama kitai Šaliai atitinkamą prašymą bei jį pagrindžiančius dokumentus. Šalis, gavusi tokį prašymą, privalo jį išnagrinėti per 20 (dvidešimt) kalendorinių dienų ir kitai Šaliai pateikti motyvuotą raštišką atsakymą. Šalių nesutarimo atveju sprendimo teisė priklauso Klientui.
   12. Sudarydamos šią Sutartį Šalys patvirtina, kad supranta, jog nuo 2018 m. gegužės 25 d. yra tiesiogiai taikomas 2016 m. balandžio 27 d. priimtas Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo (toliau – Reglamentas). Šalys patvirtina, kad jeigu siekiant užtikrinti tinkamą Sutarties vykdymą bus tvarkomi asmens duomenys, Šalys įsipareigoja sudaryti atskirą susitarimą dėl duomenų tvarkymo, kuriuo nustato duomenų tvarkymo dalyką ir trukmę, duomenų tvarkymo pobūdį ir tikslą, asmens duomenų rūšis ir duomenų subjektų kategorijas bei duomenų valdytojo prievoles ir teises.
   13. Jeigu poreikis tvarkyti asmens duomenis paaiškėja po Sutarties sudarymo, Šalys įsipareigoja nedelsiant sudaryti papildomą susitarimą dėl duomenų tvarkymo prie Sutarties ir imtis kitų būtinų priemonių siekiant užtikrinti atitiktį Reglamento reikalavimams. Šalys pripažįsta, kad papildomo susitarimo dėl duomenų tvarkymo pasirašymas nebus laikomas esminiu šios Sutarties sąlygų pakeitimu.
   14. Atsižvelgiant į tai, jog „Lietuvos energija“, UAB įmonių grupei priklauso strateginę reikšmę nacionaliniam saugumui turinčios įmonės bei valdomi įrenginiai, o energetikos sektorius priskiriamas prie nacionaliniam saugumui užtikrinti strategiškai svarbių ūkio sektorių, Klientas pasilieka teisę Sutarties vykdymo metu patikrinti Paslaugų teikėjo ir (arba) jo pasitelktų ūkio subjektų (subteikėjų) atitiktį Lietuvos Respublikos teisės aktams, reglamentuojantiems privalomus nacionalinio saugumo ir kitų strateginių interesų užtikrinimo kriterijus / principus. Tuo atveju, jei Sutarties galiojimo metu paaiškėja, jog Paslaugų teikėjas neatitinka šių kriterijų/ nuostatų / principų ir nustatytų neatitikimų neištaiso per Kliento nurodytą terminą, Klientas įgyja teisę vienašališkai nutraukti Sutartį.

# **Konfidenciali informacija**

* 1. Šalys susitaria laikyti šią Sutartį, išskyrus Sutarties sudarymo faktą, ir visą jos pagrindu viena kitai perduodamą informaciją paslaptyje neterminuotai, neatsižvelgiant į tai, ar ta informacija pateikiama žodžiu ar raštu. Šalys susitaria neatskleisti konfidencialios informacijos jokiai trečiai šaliai be išankstinio raštiško ją pateikusios Šalies sutikimo, o taip pat nenaudoti konfidencialios informacijos asmeniniams ar trečiųjų asmenų poreikiams, išskyrus atvejus, kai tokia informacija turi būti atskleista teisės aktų nustatyta tvarka ar teisės, finansų ar kitos srities specialistui/patarėjui, ar paskolos davėjui.
  2. Visa Kliento Paslaugų teikėjui suteikta informacija yra laikoma konfidencialia, nebent Klientas raštu patvirtins, kad tam tikra pateikta informacija nėra konfidenciali.
  3. Konfidencialia informacija taip pat laikoma:
     1. elektronine forma, raštu ar kitu būdu išreikšta informacija, gauta vykdant Sutartį;
     2. duomenys, asmens duomenys, elektroniniai duomenys, archyvuota informacija ir kita informacija, paruošta Šalies darbuotojų.
  4. Asmuo, kuriam Šalis atskleidžia konfidencialią informaciją, turi prisiimti konfidencialumo įsipareigojimus pagal šio straipsnio nuostatą ir naudoti tokią informaciją tik tam tikslui, kuriam ji buvo suteikta. Šio straipsnio nuostatos netaikomos informacijai, kuri yra ar tampa prieinama viešai arba gauta atskleidus ar turi būti atskleista pagal teisės aktų reikalavimus. Kartu su Paslaugomis patiekiamų Prekių tiekimo ir naudojimo instrukcijos, kita panašaus pobūdžio informacija, taip pat nelaikoma konfidencialia informacija. Šalis, pažeidusi šioje Sutartyje numatytus įsipareigojimus – saugoti konfidencialią informaciją ir jos neatskleisti, privalo atlyginti kitai Šaliai šios Sutarties pažeidimu padarytus nuostolius bei imtis visų protingų veiksmų, kad per trumpiausią laikotarpį ištaisytų tokio atskleidimo pasekmes.
  5. Šalys žino, sutinka ir įsipareigoja neskleisti, negarsinti, neperduoti tretiesiems asmenims konfidencialios informacijos, šia informacija naudotis tik Sutarties įvykdymo tikslui, o pasibaigus Sutarties galiojimui ar Sutartį nutraukus – grąžinti konfidencialią informaciją kitai Šaliai ar pateiktą informaciją sunaikinti.
  6. Šalis, pažeidusi Sutartyje numatytą konfidencialumo pareigą, įsipareigoja pagal pagrįstą kitos Šalies reikalavimą sumokėti 3000,00 EUR (trijų tūkstančių eurų 00 ct) be pridėtinės vertės mokesčio baudą ir atlyginti visus kitos Šalies patirtus tiesioginius ir netiesioginius nuostolius, kiek jų nepadengia numatyta bauda.
  7. Visą informaciją, gautą Sutarties vykdymo metu, Klientas gali naudoti savo ir ar bet kurios „Lietuvos energija“, UAB grupei priklausančios įmonės ir/ar Kliento tiesiogiai ar netiesiogiai kontroliuojamos bendrovės ir/ar Kliento tiesiogiai ar netiesiogiai kontroliuojančios bendrovės vykdomos veiklos tikslais ir tai nebus laikoma pažeidimu.
  8. Jei numatyta Sutarties SD, Paslaugų teikėjas turės pasirašyti atskirą konfidencialumo susitarimą, kuriame gali būti nustatytos kitos konfidencialią informaciją, reglamentuojančios nuostatos.

# **BAIGIAMOSIOS NUOSTATOS**

* 1. Šalys sutinka, kad teisės aktų nustatyta tvarka reorganizavus Kliento įmonę ar pasikeitus Kliento teisiniam statusui ar jei dėl Kliento funkcijų ar jų dalies perdavimo šios Sutarties pagrindu Klientui kylantys įsipareigojimai perduodami trečiajai šaliai ar Kliento asocijuotiems asmenims, atitinkantiems bent vieną iš Lietuvos Respublikos pelno mokesčio įstatymo 2 straipsnio 8 dalyje įtvirtintų kriterijų, be raštiško Paslaugų teikėjo sutikimo Kliento teisių ir pareigų perėmėjas nuo teisių ir pareigų perėmimo momento tampa Sutarties Šalimi, perimančia visas šios Sutarties pagrindu Kliento prisiimtas teises ir pareigas. Esant Paslaugų teikėjo pareikalavimui, Klientas pateikia Paslaugų teikėjui dokumentus, patvirtinančius Kliento teises ir pareigas perimančio trečiojo asmens finansinius pajėgumus ir kitus būtinus dokumentus. Šalys sutinka, kad apie šiame punkte nustatytą teisių ir pareigų perėmimą Klientas arba jo teisių ir pareigų perėmėjas Paslaugų teikėją informuoja teisės aktų nustatyta tvarka ir Šalys atskiro Sutarties pakeitimo nesudaro, o rašytinis pranešimas dėl Šalies keitimo laikomas neatskiriama Sutarties dalimi, kuris įsigalioja nuo pranešime nurodytos datos.
  2. Paslaugų teikėjo šalies keitimas galimas dėl teisės aktų nustatyta tvarka pradėtos Paslaugų teikėjo reorganizavimo, likvidavimo, restruktūrizavimo ar bankroto procedūros ar pasikeitus Paslaugų teikėjo statusui ar jei Paslaugų teikėjo funkcijas ar jų dalį sandorio pagrindu perima trečioji šalis. Paslaugų teikėjas privalo ne vėliau kaip prieš 30 (trisdešimt) darbo dienų iki Paslaugų teikėjo teisių ir pareigų perėmimo momento apie tai raštu informuoti Klientą ir kartu su minėtu raštu pateikti Paslaugų teikėjo teisių ir pareigų perėmėjo kvalifikaciją patvirtinančius dokumentus. Paslaugų teikėjo teisių ir pareigų perėmėjas privalo turėti ne mažesnę kvalifikaciją nei Paslaugų teikėjas, su kuriuo buvo sudaryta Sutartis, kvalifikaciją, vertinant pagal kriterijus, kurie buvo nustatyti Pirkimo dokumentuose. Klientas, gavęs Paslaugų teikėjo raštą kartu su visais Paslaugų teikėjo teisių ir pareigų perėmėjo kvalifikaciją patvirtinančiais dokumentais, ne vėliau kaip per 10 (dešimt) darbo dienų įvertina pateiktų dokumentų turinį ir raštu pritaria arba atsisako pritarti Sutarties Šalies pasikeitimui. Klientui pritarus, pasirašomas Sutarties pakeitimas. Šalys pareiškia ir patvirtina, kad toks Paslaugų teikėjo teisių ir pareigų perėjimas nėra novacija pagal Lietuvos Respublikos civilinio kodekso VI knygos I dalies trečiojo skirsnio nuostatas ir pats savaime neturi įtakos Sutarties galiojimui. Paslaugų teikėjas neįgyja teisės perduoti savo teisių ar pareigų pagal šią Sutartį trečiajam asmeniui be išankstinio raštiško Kliento sutikimo. Šios sąlygos nesilaikymas laikomas esminiu Sutarties pažeidimu.
  3. Visi pranešimai ir kita informacija tarp Šalių pagal šią Sutartį atliekami raštu ir laikomi tinkamai pateiktais, jei įteikti asmeniškai, siunčiami elektroniniu paštu ar per kurjerį, registruotu paštu ar kitomis priemonėmis Sutarties SD nurodytais adresais.
  4. Šalys bendravimui paskiria kontaktinius asmenis, kurių duomenys nurodomi Sutartyje.
  5. Kiekviena Šalis privalo per 2 (dvi) darbo dienas pranešti kitai Šaliai apie Sutartyje nurodytų adreso, rekvizitų, kontaktinių asmenų pasikeitimą. Iki informavimo apie adreso pasikeitimą, visi šioje Sutartyje nurodytu adresu išsiųsti pranešimai ir kita korespondencija laikomi įteiktais tinkamai.
  6. Visi Šalių susitarimai laikomi galiojančiais, jei jie sudaryti raštu ir pasirašyti abiejų Šalių įgaliotų atstovų. Visi Sutarties priedai nurodyti Sutarties SD.
  7. Ši Sutartis sudaryta dviem vienodą teisinę galią turinčiais egzemplioriais, po vieną kiekvienai Šaliai.

1. **KITOS SĄLYGOS**
   1. Šalys sutaria, jog Paslaugų teikimo metu Paslaugų teikėjas Klientui teikia visus dokumentus bei kitą medžiagą Pirkimo dokumentuose nurodyta kalba ir tvarka. Jei Pirkimo dokumentuose nėra nurodyta teikiamų dokumentų ir informacijos kalba, tai visa dokumentacija ir kita informacija teikiami tik lietuvių kalba, jei Sutarties SD nenumatyta kitaip. Jei Pirkimo dokumentuose numatyta, kad visi dokumentai pateikiami lietuvių kalba, tačiau Paslaugų teikėjas, atitinkamai pateikęs galutinius dokumentus bei kitą medžiagą kita kalba nei lietuvių, tokiu atveju Paslaugų teikėjas prie šių dokumentų privalo pridėti vertėjo parašu ir vertimų biuro antspaudu patvirtintą dokumento vertimą į lietuvių kalbą.
   2. Klientas Sutarties SD ir (ar) Pirkimo dokumentuose taip pat turi teisę nurodyti kokia kita Klientui priimtina kalba Paslaugų teikėjas gali pateikti Pirkimui, įskaitant Sutarties vykdymą, teikiamus dokumentus (dalies dokumentų ar atskirus/papildomai teikiamus dokumentus).
   3. Tuo atveju, jeigu Paslaugų teikėjas nesilaikys Sutarties BD 21.1. ir (ar) 21.2. punktuose nurodytų reikalavimų (dokumentus pateiks ne lietuvių kalba ir prie šių dokumentų nebus pridėtas vertėjo parašu ir vertimų biuro antspaudu patvirtintas dokumentas į lietuvių kalbą), Klientas turės teisę be atskiro pranešimo išsiverti minėtus dokumentus savo sąskaita ir tokiu atveju mokėtiną už suteiktas Paslaugas sumą sumažins turėtų faktinių išlaidų, susijusių su vertimo paslaugomis, suma.

**\_\_\_\_\_\_\_\_\_\_\_\_\_\_\_\_\_\_\_\_\_**